title: 2011/735/CFSP: 2011 m. lapkričio 14 d. Tarybos sprendimas 2011/735/BUSP, kuriuo iš dalies keičiamas Sprendimas 2011/273/BUSP dėl ribojamųjų priemonių Sirijai

text:
15.11.2011

               LT

               Europos Sąjungos oficialusis leidinys

               L 296/53

         TARYBOS SPRENDIMAS 2011/735/BUSP
   2011 m. lapkričio 14 d.
   kuriuo iš dalies keičiamas Sprendimas 2011/273/BUSP dėl ribojamųjų priemonių Sirijai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. gegužės 9 d. Taryba priėmė Sprendimą 2011/273/BUSP dėl ribojamųjų priemonių Sirijai (1);

               (2)

               2011 m. spalio 23 d. Europos Vadovų Taryba pareiškė, kad ES nustatys papildomas prieš Sirijos režimą nukreiptas priemones, kol tęsis represiniai veiksmai prieš civilius gyventojus;

               (3)

               atsižvelgdama į padėties Sirijoje rimtumą, Taryba mano, jog būtina nustatyti papildomas ribojamąsias priemones;

               (4)

               Europos investicijų bankas turėtų sustabdyti išmokas ar kitus mokėjimus pagal galiojančius paskolų susitarimus su Sirija, taip pat pagal galiojančias techninės pagalbos paslaugų sutartis Sirijoje vykdomiems valstybės projektams, arba susijusius su tokiais susitarimais ar sutartimis;

               (5)

               be to, turėtų būti atnaujinta informacija, susijusi su vienu Sprendimo 2011/273/BUSP I priede pateiktame sąraše nurodytu asmeniu;

               (6)

               Sprendimas 2011/273/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendime 2011/273/BUSP įrašomas šis straipsnis:

      „2e straipsnis
      Draudžiama:

                  a)

                  teikti bet kokias Europos investicijų banko (EIB) išmokas ar atlikti kitus mokėjimus pagal galiojančius Sirijos ir EIB sudarytus paskolų susitarimus arba su jais susijusius;

                  b)

                  EIB tęsti bet kokias galiojančias techninės pagalbos paslaugų sutartis Sirijoje vykdomiems valstybės projektams.“.

   2 straipsnis
   Sprendimo 2011/273/BUSP I priede Nizar AL-ASSAAD skirtas įrašas pakeičiamas šio sprendimo priede pateiktu įrašu.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. lapkričio 14 d.

            Tarybos vardu

            Pirmininkė

         C. ASHTON

      (1)  OL L 121, 2011 5 10, p. 11.

      PRIEDAS

         2 straipsnyje nurodytas asmuo

                  Vardas, pavardė

                  Tapatybės nustatymo informacija

                  Įtraukimo į sąrašą priežastys

                  Įtraukimo į sąrašą data

                  1.

                  Nizar Al-Assad
                  ()

                  Bashar Al-Assad pusbrolis; buvęs „Nizar Oilfield Supplies“ bendrovės vadovas.

                  Labai artimas pagrindiniams valdžios pareigūnams. „Shabiha“ finansavimas Latakijos regione.

                  2011 8 23


title: 1986 m. sausio 20 d. Tarybos sprendimas, priimantis Bendrijos vardu Muitinių bendradarbiavimo tarybos 1982 m. birželio 16 d. rekomendaciją dėl prekių deklaracijų spausdinimo kompiuteriais arba kitais automatiniais spausdintuvais

text:
Svarbus teisinis pranešimas

|

31986D0006

Oficialusis leidinys L 018 , 24/01/1986 p. 0039 - 0039 specialusis leidimas suomių kalba: skyrius 11 tomas 11 p. 0240  specialusis leidimas švedų kalba: skyrius 11 tomas 11 p. 0240

		Tarybos sprendimas1986 m. sausio 20 d.priimantis Bendrijos vardu Muitinių bendradarbiavimo tarybos 1982 m. birželio 16 d. rekomendaciją dėl prekių deklaracijų spausdinimo kompiuteriais arba kitais automatiniais spausdintuvais(86/6/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį,atsižvelgdama į Komisijos pasiūlymą,kadangi Bendrija gali priimti Muitinių bendradarbiavimo tarybos 1982 m. birželio 16 d. rekomendaciją dėl prekių deklaracijų spausdinimo kompiuteriais arba kitais automatiniais spausdintuvais ir tučtuojau ją vykdyti,NUSPRENDĖ:1 straipsnisPriimti Bendrijos vardu Muitinių bendradarbiavimo tarybos 1982 m. birželio 16 d. rekomendaciją dėl prekių deklaracijų spausdinimo kompiuteriais arba kitais automatiniais spausdintuvais ir tučtuojau ją vykdyti.Rekomendacijos tekstas yra šio sprendimo priede.2 straipsnisTarybos pirmininkui suteikiama teisė paskirti asmenį, įgaliotą pranešti Muitinių bendradarbiavimo tarybos Generaliniam Sekretoriui apie tai, kad Bendrija priima rekomendaciją, nurodytą 1 straipsnyje, ir ją neatidėliotinai vykdys.Priimta Briuselyje, 1986 m. sausio 20 d.Tarybos varduPirmininkasG. Braks--------------------------------------------------MUITINIŲ BENDRADARBIAVIMO TARYBOS REKOMENDACIJA1982 m. birželio 16 d.dėl prekių deklaracijų spausdinimo kompiuteriais arba kitais automatiniais spausdintuvaisMUITINIŲ BENDRADARBIAVIMO TARYBA,Siekdama supaprastinti tarptautinės prekybos formalumų atlikimo tvarką sudarant galimybes deklarantams kiek įmanoma plačiau naudotis moderniais tarptautinės prekybos dokumentų parengimo būdais,Atsižvelgdama į tai, kad automatinio duomenų apdorojimo technologijų naudojimas sudaro galimybes deklarantams išspausdinti prekių deklaracijas, iš esmės atitinkančias muitinės arba kitos kompetentingos valstybės institucijos oficialiai nustatytas modelines formas, kompiuteriu arba kitais automatiniais spausdintuvais ant spausdintinių blankų arba ant paprasto popieriaus,Rekomenduoja valstybėms, tiek Tarybos narėms, tiek ne narėms, bei muitinėms ir ekonominėms sąjungoms įgalioti deklarantus pagal muitinių ir kitų kompetentingų institucijų nustatytas sąlygas spausdinti jų prekių deklaracijas kompiuteriu arba kitais automatiniais spausdintuvais ant spausdintinių blankų arba ant paprasto popieriaus. Minėtas įgaliojimas gali būti suteikiamas tik su sąlyga, kad tokiu būdu spausdintos deklaracijos iš esmės atitiks muitinės arba kitos kompetentingos valstybės institucijos oficialiai nustatytas modelines formas,Prašo valstybių, tiek Tarybos narių, tiek ne narių, bei muitų ir ekonominių sąjungų, priimančių šią rekomendaciją, pranešti Tarybos Generaliniam Sekretoriui datą, nuo kurios ši rekomendacija bus taikoma, ir jos taikymo sąlygas. Generalinis Sekretorius perduos šią informaciją visų Tarybos narių muitinių administracijoms. Jis taip pat ją perduos valstybių ne narių ar kitoms muitų ir ekonominių sąjungų, priėmusių šią rekomendaciją, muitinių administracijoms.--------------------------------------------------


title: 2012 m. liepos 23 d. Tarybos sprendimas 2012/420/BUSP, kuriuo iš dalies keičiamas Sprendimas 2011/782/BUSP dėl ribojamųjų priemonių Sirijai

text:
24.7.2012

               LT

               Europos Sąjungos oficialusis leidinys

               L 196/59

         TARYBOS SPRENDIMAS 2012/420/BUSP
   2012 m. liepos 23 d.
   kuriuo iš dalies keičiamas Sprendimas 2011/782/BUSP dėl ribojamųjų priemonių Sirijai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. gruodžio 1 d. Taryba priėmė Sprendimą 2011/782/BUSP (1);

               (2)

               siekdamos toliau stiprinti Sprendime 2011/782/BUSP nustatytų priemonių vykdymo užtikrinimą, valstybės narės savo jūrų ir oro uostuose, taip pat savo teritorinėje jūroje, gavus vėliavos valstybės sutikimą, jei tai būtina pagal tarptautinę teisę, turėtų tikrinti visus į Siriją vykstančius laivus ir orlaivius, jeigu atitinkama valstybė narė turi informacijos, kuria remdamasi pagrįstai mano, jog tokių laivų ar orlaivių krovinyje yra ginklų arba įrangos, prekių ar technologijų, kurie galėtų būti naudojami vidaus represijoms ir kuriuos pagal Sprendimą 2011/782/BUSP yra draudžiama tiekti, parduoti, perduoti ar eksportuoti arba tam reikia gauti leidimą;

               (3)

               be to, turėtų būti įtraukta nukrypti leidžianti nuostata dėl lėšų ir ekonominių išteklių įšaldymo, susijusi su mokėtinų lėšų pervedimu teikiant finansinę paramą Sirijos piliečiams, kurie studijuoja, dalyvauja profesiniuose mokymuose ar akademiniuose moksliniuose tyrimuose Sąjungoje;

               (4)

               Sprendimas 2011/782/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2011/782/BUSP iš dalies keičiamas taip:

               1)

               įterpiamas šis straipsnis:
               „17b straipsnis
               1.   Jeigu valstybės narės turi informacijos, kuria remdamosi pagrįstai mano, jog į Siriją vykstančių laivų ar orlaivių krovinyje yra objektų, kuriuos pagal 1 straipsnį yra draudžiama tiekti, parduoti, perduoti ar eksportuoti arba dėl kurių tiekimo, pardavimo, perdavimo ar eksporto reikia gauti leidimą pagal 1a straipsnį, jos, laikydamosi nacionalinės teisės aktų ir tarptautinės teisės, visų pirma jūrų teisės ir atitinkamų tarptautinių civilinės aviacijos susitarimų bei jūrų transporto susitarimų, tikrina tokius laivus ir orlaivius savo jūrų ir oro uostuose, taip pat savo teritorinėje jūroje, pagal savo kompetentingų valdžios institucijų sprendimus bei pajėgumus ir gavus vėliavos valstybės sutikimą, jei tai būtina pagal tarptautinę teisę, taikomą teritorinei jūrai.
               2.   Aptikusios objektus, kuriuos pagal 1 arba 1a straipsnį draudžiama tiekti, parduoti, perduoti ar eksportuoti, valstybės narės, laikydamosi savo nacionalinės teisės aktų ir tarptautinės teisės, juos konfiskuoja ir pašalina.
               3.   Valstybės narės, vadovaudamosi savo nacionalinės teisės aktais, bendradarbiauja pagal 1 ir 2 dalis vykdydamos tikrinimus ir šalinimą.
               4.   Į Siriją krovinius gabenantiems orlaiviams ir laivams taikomas reikalavimas prieš atvykimą ir prieš išvykimą pateikti papildomos informacijos apie visas prekes, įvežamas į valstybę narę ir išvežamas iš jos.“.

               2)

               19 straipsnis papildomas šia dalimi:
               „10.   1 ir 2 dalys netaikomos I ar II priede nurodyto finansų subjekto ar per jį atliekamam įšaldytų lėšų ar ekonominių išteklių pervedimui, jeigu pervedimas yra susijęs su asmens ar subjekto, nenurodyto I ar II priede, atliekamu mokėjimu, susijusiu su finansinės paramos teikimu Sirijos piliečiams, kurie studijuoja, dalyvauja profesiniuose mokymuose ar akademiniuose moksliniuose tyrimuose Sąjungoje, jeigu atitinkama valstybė narė kiekvienu konkrečiu atveju nustato, kad 1 dalyje nurodytas asmuo ar subjektas mokėjimo tiesiogiai ar netiesiogiai negauna.“.

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2012 m. liepos 23 d.

            Tarybos vardu

            Pirmininkė

         C. ASHTON

      (1)  OL L 319, 2011 12 2, p. 56.


title: 2009/30/EB: 2009 m. sausio 14 d. Europos Parlamento ir Tarybos sprendimas dėl Europos duomenų apsaugos priežiūros pareigūno ir priežiūros pareigūno pavaduotojo skyrimo

text:
16.1.2009

               LT

               Europos Sąjungos oficialusis leidinys

               L 11/83

      EUROPOS PARLAMENTO IR TARYBOS SPRENDIMAS

   2009 m. sausio 14 d.
   dėl Europos duomenų apsaugos priežiūros pareigūno ir priežiūros pareigūno pavaduotojo skyrimo
   (2009/30/EB)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (1), ypač į jo 42 straipsnio 1 dalį,
   atsižvelgdami į pasiūlymą dėl kandidatų sąrašo, kurį vadovaudamasi Reglamento (EB) Nr. 45/2001 42 straipsnio 1 dalimi 2008 m. spalio 21 d. po šioms pareigoms eiti paskelbto viešo konkurso parengė Komisija, pateiktą siekiant paskirti Europos duomenų apsaugos priežiūros pareigūną ir priežiūros pareigūno pavaduotoją,
   kadangi bendru Europos Parlamento ir Tarybos sutarimu nuo 2009 m. sausio 17 d. penkerių metų laikotarpiui turėtų būti paskirti Europos duomenų apsaugos priežiūros pareigūnas ir priežiūros pareigūno pavaduotojas,
   NUSPRENDĖ:
   1 straipsnis
   Laikotarpiui nuo 2009 m. sausio 17 d. iki 2014 m. sausio 16 d.:

               —

               Peter HUSTINX skiriamas Europos duomenų apsaugos priežiūros pareigūnu,

               —

               Giovanni BUTTARELLI skiriamas priežiūros pareigūno pavaduotoju.

         2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2009 m. sausio 14 d.

            Europos Parlamento vardu

            Pirmininkas

         H.-G. PÖTTERING

            Tarybos vardu

            Pirmininkas

         A. VONDRA

      (1)  OL L 8, 2001 1 12, p. 1.


title: 2011/831/ES: 2011 m. gruodžio 1 d. Tarybos sprendimas dėl praktinio ir procedūrinio pobūdžio taisyklių, taikomų Tarybai skiriant keturis Europos Sąjungos veiksmų, susijusių su Europos paveldo ženklu, Europos ekspertų grupės narius

text:
14.12.2011

               LT

               Europos Sąjungos oficialusis leidinys

               L 330/23

         TARYBOS SPRENDIMAS
   2011 m. gruodžio 1 d.
   dėl praktinio ir procedūrinio pobūdžio taisyklių, taikomų Tarybai skiriant keturis Europos Sąjungos veiksmų, susijusių su Europos paveldo ženklu, Europos ekspertų grupės narius
   (2011/831/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. lapkričio 16 d. Europos Parlamento ir Tarybos sprendimą Nr. 1194/2011/ES dėl Europos Sąjungos veiksmų, susijusių su Europos paveldo ženklu (1), ypač į jo 8 straipsnį,
   kadangi:

               (1)

               Sprendimo Nr. 1194/2011/ES 8 straipsnyje numatyta, kad turi būti įsteigta Europos nepriklausomų ekspertų grupė (toliau – Europos ekspertų grupė) ir kad šią grupę turi sudaryti trylika Europos institucijų ir įstaigų skiriamų narių, iš kurių keturis narius trejų metų kadencijai turi skirti Taryba;

               (2)

               kiekviena institucija ir įstaiga turėtų siekti užtikrinti, kad jos skiriamų Europos ekspertų grupės narių kompetencija kuo geriau viena kitą papildytų;

               (3)

               teikdamos kandidatų, siekiančių tapti Europos ekspertų grupės nariais, paraiškas, valstybės narės, kurios toje grupėje jau turi vieną ar kelis ekspertus, kuriuos paskyrė ne Taryba, bet kita institucija ar įstaiga, raginamos priimant sprendimą dėl jų dalyvavimo procese atsižvelgti į siekį gerinti Europos ekspertų grupės geografinę ir lyčių pusiausvyrą;

               (4)

               Tarybai derėtų nuspręsti dėl praktinio ir procedūrinio pobūdžio taisyklių, taikomų skiriant jos keturis Europos ekspertų grupės narius;

               (5)

               šios taisyklės turėtų būti sąžiningos, lengvai įgyvendinamos, nediskriminacinės, skaidrios ir jomis turėtų būti siekiama užtikrinti, kad skiriami Europos ekspertų grupės nariai deramai vykdytų savo pareigas;

               (6)

               šios taisyklės prireikus turėtų būti pakoreguotos, atsižvelgiant į Sprendimo Nr. 1194/2011/ES 18 straipsnyje numatytų veiksmų, susijusių su Europos paveldo ženklu, įvertinimo rezultatus,

         PRIĖMĖ ŠĮ SPRENDIMĄ:
   1 straipsnis
   Taryba priima sprendimą dėl keturių Europos ekspertų grupės narių skyrimo pagal 2 straipsnyje išdėstytas praktinio ir procedūrinio pobūdžio taisykles.
   2 straipsnis
   1.   Valstybės narės raginamos teikti kandidatų, siekiančių tapti Europos ekspertų grupės nariais, paraiškas. Valstybių narių dalyvavimas šiame procese yra savanoriškas. Kiekviena valstybė narė turi teisę pateikti tik vieną kandidatūrą. Siekiant užtikrinti, kad atstovavimas būtų geografiniu požiūriu subalansuotas, valstybės narės, kurių ekspertus ankstesnei kadencijai paskyrė Taryba, nedalyvauja.
   2.   Paraiškos teikiamos raštu; paraiškoje aiškiai pagrindžiama tai, kad atitinkamas kandidatas yra nepriklausomas ekspertas, turintis pakankamai patirties ir specialybės žinių su veiksmų tikslais susijusiose srityse ir yra įsipareigojęs dirbti Europos ekspertų grupėje laikydamasis priedo 1 dalyje išdėstytų reikalavimų. Į tas paraiškas taip pat įtraukiama priedo 2 dalyje pateikta deramai pasirašyta deklaracija.
   3.   Paraiškose nurodoma viena iš šių pagrindinių kiekvieno kandidato specialybės žinių kategorijų:

               —

               Europos istorija ir kultūros,

               —

               švietimas ir jaunimo reikalai,

               —

               kultūros valdymas, įskaitant paveldo sritį,

               —

               komunikacija ir turizmas.

         4.   Siekiant iš pateiktų ir atitinkamo Tarybos parengiamojo organo pripažintų tinkamomis paraiškų atrinkti po vieną kandidatą kiekvienoje iš keturių 3 dalyje nurodytų kategorijų, rengiamas burtų traukimas. Pirmoji ištraukta kiekvienos kategorijos kandidatūra laikoma atrinkta. Šios atrankos rezultatus vėliau patvirtina Taryba.
   5.   Jeigu vienoje ar daugiau kategorijų kandidatų nepasiūloma, traukiami burtai vienam ar daugiau papildomų kandidatų atrinkti iš tų kategorijų, kuriose jų pasiūlyta daugiausia. Jeigu konkrečioje kategorijoje yra tik vienas kandidatas, jis laikomas atrinktu be burtų traukimo.
   6.   Jeigu Europos ekspertų grupės narys negali vykdyti savo įgaliojimų, tą narį paskyrusi valstybė narė kuo greičiau paskiria jį pakeičiantį narį. Šis paskyrimas turi atitikti priedo 1 ir 2 dalyse išdėstytus reikalavimus ir galioja likusiam to nario kadencijos laikotarpiui.
   3 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2011 m. gruodžio 1 d.

            Tarybos vardu

            Pirmininkas

         W. KOSINIAK-KAMYSZ

      (1)  OL L 303, 2011 11 22, p. 1.

      PRIEDAS

         REIKALAVIMŲ, KURIUOS TURI ATITIKTI KANDIDATAI, SĄRAŠAS

      1   DALIS
      KIEKVIENOJE RAŠTU PATEIKIAMOJE PARAIŠKOJE IŠDĖSTOMA:

                  —

                  kandidato išsilavinimo, darbo patirties ir svarbių pasiekimų, susijusių su veiksmų tikslais ir kriterijais, kurie bus taikomi paveldo vietoms, aprašymas,

                  —

                  pasirinkta konkrečios kandidato specialybės žinių kategorija ir jos pasirinkimo motyvų paaiškinimas.

            2   DALIS
      KIEKVIENOJE PARAIŠKOJE RAŠTU PATEIKIAMA ŠI DEKLARACIJA:
      „Suprantu,

                  —

                  kokios yra su šiuo postu susijusios pareigos; darbui Europos ekspertų grupėje galiu skirti atitinkamą darbo dienų skaičių per metus,

                  —

                  kad narystė Europos ekspertų grupėje nėra garbės pareigos ir kad už šį darbą Komisija man mokės honorarą bei apmokės kelionės ir apgyvendinimo išlaidas,

                  —

                  kad šioms pareigoms keliamas nepriklausomumo reikalavimas ir kad man reikės kasmet pasirašyti deklaraciją, kuria patvirtinama, jog nėra realaus ar galimo interesų konflikto pagal Sprendimo Nr. 1194/2011/ES 8 straipsnio 5 dalį.“


title: 2017 m. balandžio 5 d. Europos Parlamento ir Tarybos sprendimas (ES) 2017/741 dėl Europos Sąjungos solidarumo fondo lėšų panaudojimo siekiant suteikti pagalbą Jungtinei Karalystei, Kiprui ir Portugalijai

text:
28.4.2017

               LT

               Europos Sąjungos oficialusis leidinys

               L 111/6

         EUROPOS PARLAMENTO IR TARYBOS SPRENDIMAS (ES) 2017/741
   2017 m. balandžio 5 d.
   dėl Europos Sąjungos solidarumo fondo lėšų panaudojimo siekiant suteikti pagalbą Jungtinei Karalystei, Kiprui ir Portugalijai
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (1), ypač į jo 4 straipsnio 3 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ir ypač į jo 11 punktą,
   atsižvelgdami į Europos Komisijos pasiūlymą,
   kadangi:

               (1)

               Europos Sąjungos solidarumo fondo (toliau – Fondas) tikslas – suteikti Sąjungai galimybę greitai, veiksmingai ir lanksčiai reaguoti nelaimės atvejais, kad būtų parodytas solidarumas su gaivalinių nelaimių ištiktų regionų gyventojais;

               (2)

               didžiausia Fondo metinė suma neturi viršyti 500 000 000 EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 10 straipsnyje;

               (3)

               2016 m. vasario 26 d., po potvynių, 2015 m. gruodžio mėn. – 2016 m. sausio mėn. padariusių žalos 11 regionų, Jungtinė Karalystė pateikė paraišką panaudoti Fondo lėšas. Paraiškoje Jungtinės Karalystės valdžios institucijos pabrėžė, kad žalos įvertinimas neužbaigtas ir kad atitinkami duomenys yra tik preliminarūs. Galutinė paraiškos byla buvo užpildyta 2016 m. rugsėjo 22 d.;

               (4)

               2016 m. rugsėjo 5 d. dėl didelės sausros, prasidėjusios 2015 m. spalio mėn., ir laukinės augmenijos gaisrų 2016 m. birželio 18 ir 19 d. pasekmių Kipras pateikė paraišką panaudoti Fondo lėšas;

               (5)

               2016 m. rugsėjo 21 d., po laukinės augmenijos gaisrų, kilusių Madeiros saloje 2016 m. rugpjūčio 8–13 d., Portugalija pateikė paraišką panaudoti Fondo lėšas;

               (6)

               Jungtinės Karalystės, Kipro ir Portugalijos paraiškos atitinka finansinio įnašo teikimo iš Fondo lėšų sąlygas, kaip nustatyta Reglamento (EB) Nr. 2012/2002 4 straipsnyje;

               (7)

               todėl Fondo lėšos turėtų būti panaudotos siekiant Jungtinei Karalystei, Kiprui ir Portugalijai suteikti finansinį įnašą;

               (8)

               kad Fondo lėšos būtų panaudotos kuo greičiau, šis sprendimas turėtų būti taikomas nuo jo priėmimo dienos,

         PRIĖMĖ ŠĮ SPRENDIMĄ:
   1 straipsnis
   2017 finansinių metų Sąjungos bendrajame biudžete iš Europos Sąjungos solidarumo fondo skiriami tokie įsipareigojimų ir mokėjimų asignavimai:

               a)

               Jungtinei Karalystei skiriama 60 301 050 EUR suma;

               b)

               Kiprui skiriama 7 298 760 EUR suma;

               c)

               Portugalijai skiriama 3 925 000 EUR suma.

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2017 m. balandžio 5 d.

      Priimta Strasbūre 2017 m. balandžio 5 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkas

         I. BORG

      (1)  OL L 311, 2002 11 14, p. 3.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


title: 2014 m. birželio 12 d. Tarybos sprendimas, kuriuo skiriami ir pakeičiami Europos profesinio mokymo plėtros centro valdančiosios tarybos nariai

text:
13.6.2014

               LT

               Europos Sąjungos oficialusis leidinys

               C 180/3

         TARYBOS SPRENDIMAS
   2014 m. birželio 12 d.
   kuriuo skiriami ir pakeičiami Europos profesinio mokymo plėtros centro valdančiosios tarybos nariai
   (2014/C 180/04)
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Prancūzijos Vyriausybės pasiūlytą kandidatūrą,
   kadangi:

               (1)

               2012 m. liepos 16 d. sprendimu (2) Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2012 m. rugsėjo 18 d. iki 2015 m. rugsėjo 17 d.;

               (2)

               atsistatydinus Jean-Marc HUART tapo laisva Centro valdančiosios tarybos Vyriausybių atstovų kategorijos Prancūzijai atstovaujančio nario vieta;

               (3)

               šio Centro valdančiosios tarybos nariai turėtų būti paskirti likusiam dabartinės kadencijos, kuri baigiasi 2015 m. rugsėjo 17 d., laikui,

         PRIĖMĖ ŠĮ SPRENDIMĄ:
   Vienintelis straipsnis
   Likusiam kadencijos laikui iki 2015 m. rugsėjo 17 d. Europos profesinio mokymo plėtros centro valdančiosios tarybos nariu skiriamas šis asmuo:
   VYRIAUSYBIŲ ATSTOVAI

               PRANCŪZIJA

               Brigitte DORIATH

      Priimta Liuksemburge 2014 m. birželio 12 d.

            Tarybos vardu

            Pirmininkas

         Y. MANIATIS

      (1)  OL L 39, 1975 2 13, p. 1.

      (2)  OL C 228, 2012 7 31, p. 3.


title: 2014/242/ES: 2014 m. balandžio 14 d. Tarybos sprendimas dėl Europos Sąjungos ir Azerbaidžano Respublikos susitarimo dėl vizų režimo supaprastinimo sudarymo

text:
30.4.2014

               LT

               Europos Sąjungos oficialusis leidinys

               L 128/47

         TARYBOS SPRENDIMAS
   2014 m. balandžio 14 d.
   dėl Europos Sąjungos ir Azerbaidžano Respublikos susitarimo dėl vizų režimo supaprastinimo sudarymo

      (2014/242/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies antros pastraipos a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               pagal Tarybos sprendimą 2013/695/ES (1)2013 m. lapkričio 29 d. buvo pasirašytas Europos Sąjungos ir Azerbaidžano Respublikos susitarimas dėl vizų režimo supaprastinimo (toliau – Susitarimas), su sąlyga, kad jis bus sudarytas;

               (2)

               Susitarimas turėtų būti patvirtintas;

               (3)

               šis sprendimas yra Šengeno acquis nuostatų, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (2), plėtojimas; todėl Jungtinė Karalystė nedalyvauja jį priimant ir jis nėra jai privalomas ar taikomas;

               (4)

               šis sprendimas yra Šengeno acquis nuostatų, kurias įgyvendinant Airija nedalyvauja pagal Tarybos sprendimą 2002/192/EB (3), plėtojimas; todėl Airija nedalyvauja jį priimant ir jis nėra jai privalomas ar taikomas;

               (5)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Azerbaidžano Respublikos susitarimas dėl vizų režimo supaprastinimo.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas Sąjungos vardu pateikia Susitarimo 14 straipsnio 1 dalyje numatytą pranešimą (4).
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2014 m. balandžio 14 d.

            Tarybos vardu

            Pirmininkas

         A. TSAFTARIS

      (1)  2013 m. lapkričio 25 d. Tarybos sprendimas 2013/695/ES dėl Europos Sąjungos ir Azerbaidžano Respublikos susitarimo dėl vizų režimo supaprastinimo pasirašymo Europos Sąjungos vardu (OL L 320, 2013 11 30, p. 7).

      (2)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

      (3)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

      (4)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2012 m. balandžio 23 d. Tarybos sprendimas 2012/206/BUSP, kuriuo iš dalies keičiamas Sprendimas 2011/782/BUSP dėl ribojamųjų priemonių Sirijai

text:
24.4.2012

               LT

               Europos Sąjungos oficialusis leidinys

               L 110/36

         TARYBOS SPRENDIMAS 2012/206/BUSP
   2012 m. balandžio 23 d.
   kuriuo iš dalies keičiamas Sprendimas 2011/782/BUSP dėl ribojamųjų priemonių Sirijai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. gruodžio 1 d. Taryba priėmė Sprendimą 2011/782/BUSP (1);

               (2)

               atsižvelgdama į padėties Sirijoje sunkumą, Taryba mano, jog būtina nustatyti papildomas ribojamąsias priemones Sirijos režimui;

               (3)

               atsižvelgiant į tai, turėtų būti draudžiama parduoti, tiekti, perduoti arba eksportuoti toliau nurodytas prekes ir technologijas, kurios galėtų būti naudojamos vidaus represijoms, arba jų pardavimui, tiekimui, perdavimui arba eksportui reikėtų gauti leidimą;

               (4)

               taip pat turėtų būti draudžiama Sirijai parduoti, tiekti, perduoti arba į ją eksportuoti prabangos prekes;

               (5)

               Sprendimas 2011/782/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2011/782/BUSP iš dalies keičiamas taip:

               1)

               1 straipsnis pakeičiamas taip:
               „1 straipsnis
               1.   Valstybių narių piliečiams iš valstybių narių teritorijų arba naudojantis jų jurisdikcijai priklausančiais laivais ar orlaiviais draudžiama Sirijai parduoti, tiekti, perduoti arba į ją eksportuoti visų rūšių ginklus ir su jais susijusius reikmenis, įskaitant šaunamuosius ginklus ir šaudmenis, karines transporto priemones ir įrangą, sukarintą įrangą ir šių objektų atsargines dalis, taip pat įrangą, kuri galėtų būti naudojama vidaus represijoms, neatsižvelgiant į tai, ar valstybių narių teritorija yra jų kilmės vieta.
               2.   Valstybių narių piliečiams iš valstybių narių teritorijų arba naudojant jų jurisdikcijai priklausančius laivus arba orlaivius draudžiama Sirijai parduoti, tiekti, perduoti arba į ją eksportuoti tam tikrą kitą įrangą, prekes ir technologijas, kurios galėtų būti naudojamos vidaus represijoms, ar produktų, kurie galėtų būti naudojami vidaus represijoms, gamybai ar techninei priežiūrai, neatsižvelgiant į tai, ar valstybių narių teritorija yra jų kilmės vieta.
               Sąjunga imasi būtinų priemonių atitinkamiems objektams, kuriems turi būti taikoma ši dalis, nustatyti.
               3.   Draudžiama:

                           a)

                           fiziniams ar juridiniams asmenims, subjektams arba organizacijoms Sirijoje arba naudojimui Sirijoje tiesiogiai arba netiesiogiai teikti techninę pagalbą, tarpininkavimo paslaugas ar kitas paslaugas, susijusias su 1 ir 2 dalyse nurodytais objektais arba susijusias su tokių objektų tiekimu, gamyba, technine priežiūra ir naudojimu;

                           b)

                           fiziniams ar juridiniams asmenims, subjektams arba organizacijoms Sirijoje arba naudojimui Sirijoje tiesiogiai arba netiesiogiai teikti finansavimą arba finansinę paramą, susijusią su 1 ir 2 dalyse nurodytais objektais, įskaitant visų pirma negrąžintinas paskolas, paskolas ir eksporto kredito draudimą, kurie būtų skirti tokiems objektams parduoti, tiekti, perduoti arba eksportuoti, arba su jais susijusios techninės pagalbos, tarpininkavimo paslaugų ar kitų paslaugų teikimu.“;

               2)

               Įterpiamas šis straipsnis:
               „1a straipsnis
               1.   Leidimus valstybių narių piliečiams, iš valstybių narių teritorijų arba naudojant jų jurisdikcijai priklausančius laivus arba orlaivius Sirijai parduoti, tiekti, perduoti arba į ją eksportuoti tam tikrą įrangą, prekes ar technologijas, kitas nei minimos 1 straipsnio 2 dalyje, kurios galėtų būti naudojamos vidaus represijoms, ar produktų, kurie galėtų būti naudojami vidaus represijoms, gamybai ar techninei priežiūrai, išduoda eksportuojančios valstybės narės kompetentingos valdžios institucijos kiekvienu konkrečiu atveju.
               Sąjunga imasi būtinų priemonių atitinkamiems objektams, kuriems turi būti taikoma ši dalis, nustatyti.
               2.   Eksportuojančios valstybės narės kompetentingos valdžios institucijos leidimas taip pat privalomas norint teikti:

                           a)

                           fiziniams ar juridiniams asmenims, subjektams arba organizacijoms Sirijoje arba naudojimui Sirijoje techninę pagalbą, tarpininkavimo paslaugas ar kitas paslaugas, susijusias su 1 dalyje nurodytais objektais arba susijusias su tokių objektų tiekimu, technine priežiūra ir naudojimu;

                           b)

                           fiziniams ar juridiniams asmenims, subjektams arba organizacijoms Sirijoje arba naudojimui Sirijoje finansavimą arba finansinę paramą, susijusią su 1 dalyje nurodytais objektais, įskaitant visų pirma negrąžintinas paskolas, paskolas ir eksporto kredito draudimą, kurie būtų skirti tokiems objektams parduoti, tiekti, perduoti arba eksportuoti, arba su jais susijusios techninės pagalbos, tarpininkavimo paslaugų ar kitų paslaugų teikimu.“;

               3)

               Įterpiamas šis straipsnis:
               „8b straipsnis
               Valstybių narių piliečiams, iš valstybių narių teritorijų arba naudojant jų jurisdikcijai priklausančius laivus arba orlaivius draudžiama Sirijai parduoti, tiekti, perduoti arba į ją eksportuoti prabangos prekes, neatsižvelgiant į tai, ar valstybių narių teritorija yra jų kilmės vieta.
               Sąjunga imasi būtinų priemonių atitinkamiems objektams, kuriems turi būti taikomas šis straipsnis, nustatyti.“.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2012 m. balandžio 23 d.

            Tarybos vardu

            Pirmininkė

         C. ASHTON

      (1)  OL L 319, 2011 12 2, p. 56.


title: 2013 m. gruodžio 9 d. Tarybos sprendimas 2013/730/BUSP dėl paramos SEESAC nusiginklavimo ir ginklų kontrolės veiklai Pietryčių Europoje pagal ES kovos su neteisėtu šaulių ir lengvųjų ginklų (ŠLG) bei jų šaudmenų kaupimu ir prekyba jais strategiją

text:
11.12.2013

               LT

               Europos Sąjungos oficialusis leidinys

               L 332/19

         TARYBOS SPRENDIMAS 2013/730/BUSP
   2013 m. gruodžio 9 d.
   dėl paramos SEESAC nusiginklavimo ir ginklų kontrolės veiklai Pietryčių Europoje pagal ES kovos su neteisėtu šaulių ir lengvųjų ginklų (ŠLG) bei jų šaudmenų kaupimu ir prekyba jais strategiją
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač jos 26 straipsnio 2 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2003 m. gruodžio 13 d. Europos Vadovų Taryba priėmė Europos saugumo strategiją, kurioje nustatyti penki pagrindiniai uždaviniai, kuriuos turi spręsti Sąjunga: terorizmas, masinio naikinimo ginklų platinimas, regioniniai konfliktai, valstybių nefunkcionavimas ir organizuotas nusikalstamumas. Sprendžiant keturis iš šių penkių uždavinių pagrindinė spręstina problema yra susijusi su įprastinių ginklų, įskaitant šaulių ir lengvuosius ginklus (toliau – ŠLG), neteisėtos gamybos, perdavimo bei platinimo ir jų perteklinio kaupimo bei nekontroliuojamo plitimo padariniais. Dėl neteisėtų ginklų didėja nesaugumas Pietryčių Europoje, kaimyniniuose regionuose ir daugelyje kitų pasaulio vietų, dėl jų aštrėja konfliktai, kenkiama taikos kūrimui pasibaigus konfliktui ir taip keliama rimta grėsmė taikai ir saugumui;

               (2)

               2005 m. gruodžio 15–16 d. Europos Vadovų Taryba priėmė ES kovos su neteisėtu ŠLG bei jų šaudmenų kaupimu ir prekyba jais strategiją (toliau – Strategija), kurioje nustatytos Sąjungos veiksmų ŠLG srityje gairės. Pagal Strategiją Balkanai ir Pietryčių Europa yra regionai, kuriuose sukaupta pernelyg daug ŠLG ir kuriuose jie yra platinami. Joje teigiama, kad Sąjunga pirmiausia skirs dėmesį Vidurio ir Rytų Europai, ir pabrėžiama, konkrečiai nurodant Balkanus, kad veiksminga jos įgyvendinimo priemonė bus parama veiksmingam daugiašalių santykių palaikymui ir atitinkamoms regioninėms iniciatyvoms. Strategija taip pat skatinamas poreikis dalyvauti mažinant ŠLG atsargų perteklių, likusį Rytų Europoje nuo Šaltojo karo laikų;

               (3)

               2012 m. įvykusioje antrojoje 2001 m. liepos 20 d. priimtos JT veiksmų programos dėl neteisėtos prekybos ŠLG prevencijos, kovos su ja ir jos panaikinimo visais aspektais (toliau – JT veiksmų programa) peržiūros konferencijoje visos JT valstybės narės dar kartą patvirtino savo įsipareigojimą užkirsti kelią neteisėtai prekybai ŠLG ir pritarė tam, kad būtų tvirtinamos priemonės toliau stiprinti regioninių ir subregioninių organizacijų veiksmingą vaidmenį, kurį jos gali atlikti įgyvendinant JT veiksmų programą ir Tarptautinį dokumentą, įgalinantį valstybes laiku ir patikimai identifikuoti ir susekti neteisėtus ŠLG (toliau – Tarptautinio sekimo dokumentas);

               (4)

               2002 m. Belgrade įkurtas ir pagal bendrus Jungtinių Tautų vystymosi programos (toliau – JTVP) bei Regioninio bendradarbiavimo tarybos (Pietryčių Europos stabilumo pakto įgaliojimų perėmėja) įgaliojimus veikiantis Pietryčių ir Rytų Europos ŠLG kontrolės tarpininkavimo mechanizmas (toliau – SEESAC) padeda nacionaliniams ir regioniniams suinteresuotiesiems subjektams kontroliuoti ir mažinti ŠLG bei šaudmenų plitimą ir netinkamą naudojimą ir taip prisideda prie stabilumo, saugumo ir vystymosi Pietryčių ir Rytų Europoje didinimo. SEESAC itin daug dėmesio skiria regioninių projektų, kuriais sprendžiama tarpvalstybinių ginklų srautų problema, rengimui;

               (5)

               Sąjunga anksčiau parėmė SEESAC veiklą Tarybos sprendimu 2002/842/BUSP, kuris pratęstas ir iš dalies pakeistas Tarybos sprendimais 2003/807/BUSP (1) bei 2004/791/BUSP (2). Pastaruoju metu Sąjunga parėmė SEESAC ginklų kontrolės veiklą Tarybos sprendimu 2010/179/BUSP (3);

               (6)

               Sąjunga nori finansuoti kitą SEESAC projektą – neteisėto ŠLG bei jų šaudmenų plitimo ir prekybos jais Pietryčių Europoje grėsmės mažinimo projektą, kad toliau prisidėtų prie neteisėtos prekybos ŠLG bei jų šaudmenimis rizikos mažinimo siekiant pirmiau nurodytų tikslų,

         PRIĖMĖ ŠĮ SPRENDIMĄ:
   1 straipsnis
   1.   Siekiant įgyvendinti ES kovos su neteisėtu šaulių ir lengvųjų ginklų (ŠLG) bei jų šaudmenų kaupimu ir prekyba jais strategiją ir remti taiką bei saugumą, pagal Neteisėto ŠLG bei jų šaudmenų plitimo ir prekybos jais Pietryčių Europoje grėsmės mažinimo projektą vykdoma veikla, kurią remia Sąjunga, siekiama šių konkrečių tikslų:

               —

               didinti ŠLG bei jų šaudmenų atsargų Pietryčių Europoje saugumą,

               —

               mažinti esamas ŠLG bei jų šaudmenų atsargas Pietryčių Europoje jas naikinant,

               —

               gerinti ženklinimą ir atsekamumą užtikrinant paramą sukuriant ar gerinant esamas elektronines ginklų registravimo ir apskaitos tvarkymo sistemas Pietryčių Europoje,

               —

               didinti ŠLG bei jų šaudmenų kontrolę skatinant keitimąsi žiniomis, informacija bei informuotumo didinimą ir sudarant palankesnes sąlygas šių rūšių veiklai vykdant glaudesnį regioninį bendradarbiavimą Pietryčių Europoje,

               —

               remti neteisėtų ŠLG, sprogstamųjų užtaisų, sviedinių ir susijusių šaudmenų, kuriuos turi Pietryčių Europos šalių gyventojai, rinkimą.

         Sąjunga finansuoja projektą, kurio išsamus aprašymas išdėstytas priede.
   2 straipsnis
   1.   Už šio sprendimo įgyvendinimą yra atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).
   2.   1 straipsnyje nurodyto projekto techninį įgyvendinimą atlieka SEESAC.
   3.   SEESAC atlieka savo užduotis vyriausiojo įgaliotinio atsakomybe. Šiuo tikslu vyriausiasis įgaliotinis ir JTVP, kuri veikia SEESAC vardu, sudaro reikiamus susitarimus.
   3 straipsnis
   1.   1 straipsnyje nurodytam Sąjungos finansuojamam projektui įgyvendinti skiriama orientacinė finansavimo suma yra 5 127 650 EUR. Bendra biudžeto sąmata visai programai yra 14 335 403 EUR. Programą bendrai finansuoja Sąjunga, Norvegijos Karalystės užsienio reikalų ministerija ir šalis naudos gavėja.
   2.   Iš 1 dalyje nustatytos orientacinės sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai valdomos. Tuo tikslu Komisija ir JTVP, kuri veikia SEESAC vardu, sudaro reikiamą susitarimą. Susitarime numatoma, kad SEESAC turi užtikrinti Sąjungos įnašo matomumą, proporcingą jo dydžiui.
   4.   Komisija stengiasi kuo greičiau sudaryti 3 dalyje nurodytą susitarimą įsigaliojus šiam sprendimui. Ji informuoja Tarybą apie sunkumus, kurie kyla to proceso metu, ir praneša susitarimo sudarymo datą.
   4 straipsnis
   1.   Vyriausiasis įgaliotinis praneša Tarybai apie šio sprendimo įgyvendinimą kas ketvirtį teikdamas reguliarias ataskaitas, kurias parengia SEESAC. Tos ataskaitos yra Tarybos atliekamo įvertinimo pagrindas.
   2.   Komisija teikia ataskaitas, susijusias su 1 straipsnyje nurodyto projekto finansiniais aspektais.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas nustoja galioti praėjus 36 mėnesiams nuo 3 straipsnio 3 dalyje nurodyto susitarimo sudarymo dienos. Tačiau jis netenka galios praėjus šešiems mėnesiams nuo jo įsigaliojimo dienos, jei per tą laikotarpį susitarimas nesudaromas.

      Priimta Briuselyje 2013 m. gruodžio 9 d.

            Tarybos vardu

            Pirmininkė

         A. PABEDINSKIENĖ

      (1)  2003 m. lapkričio 17 d. Tarybos sprendimas 2003/807/BUSP, iš dalies keičiantis Sprendimą 2002/842/BUSP dėl Bendrųjų veiksmų 2002/589/BUSP įgyvendinimo siekiant, kad Europos Sąjunga prisidėtų prie kovos su mažų ginklų ir lengvosios ginkluotės destabilizuojančiu kaupimu ir plitimu pietryčių Europoje, ir pratęsiantis jo taikymą (OL L 302, 2003 11 20, p. 39).

      (2)  2004 m. lapkričio 22 d. Tarybos sprendimas 2004/791/BUSP, pratęsiantis ir iš dalies keičiantis Sprendimą 2002/842/BUSP dėl Bendrųjų veiksmų 2002/589/BUSP įgyvendinimo siekiant, kad Europos Sąjunga prisidėtų prie kovos su šaulių ir lengvųjų ginklų destabilizuojančiu kaupimu ir plitimu pietryčių Europoje (OL L 348, 2004 11 24, p. 46).

      (3)  2010 m. kovo 11 d. Tarybos sprendimas 2010/179/BUSP dėl paramos SEESAC ginklų kontrolės veiklai Vakarų Balkanuose pagal ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategiją (OL L 80, 2010 3 26, p. 48).

      PRIEDAS

         Europos Sąjungos įnašas į SEESAC neteisėto ŠLG bei jų šaudmenų plitimo ir prekybos jais Pietryčių Europoje grėsmės mažinimo projektą

      1.   Įvadas ir tikslai

      Dėl istorinių priežasčių, lėmusių, kad Pietryčių Europoje yra sukauptos itin didelės ŠLG bei jų šaudmenų atsargos, taip pat dėl to, kad nepakanka saugių saugyklų ir vis dar trūksta pakankamų pajėgumų užtikrinti visapusišką saugyklų saugumą, šio regiono šalys kelia itin didelį susirūpinimą ir yra tapusios didele Europos Sąjungos kovos su neteisėtu ŠLG bei jų šaudmenų kaupimu ir prekyba jais strategijos problema. Todėl toliau teikiama Sąjungos parama kovojant su grėsme, kuri kyla dėl ŠLG plitimo ir neteisėtos prekybos jais Pietryčių Europoje ir iš Pietryčių Europos, yra itin svarbi Sąjungos pastangų siekiant ES ŠLG strategijos tikslų dalis.
      Bendras projekto tikslas – puoselėti tarptautinę taiką ir saugumą teikiant nuolatinę paramą veiksmams, kuriais mažinama grėsmė, kylanti dėl plačiai paplitusio ŠLG bei jų šaudmenų kaupimo ir neteisėtos prekybos jais Pietryčių Europoje. Konkrečiai įgyvendinant projektą bus mažinamas ŠLG bei jų šaudmenų pertekliaus prieinamumas, didinamas saugyklų saugumas, gerinamas ginklų atsekamumas pasitelkiant patobulintą registravimą ir ženklinimą, taip pat sudaroma daugiau galimybių perduoti informaciją bei žinias ir didinti informuotumą apie grėsmę, kylančią dėl ŠLG. Be to, programa bus prisidedama prie stabilumo Pietryčių Europoje užtikrinimo vykdant Regioninio bendradarbiavimo tarybos (RBT) veiklą.
      Šiuo tolesniu projektu, kuris vykdomas remiantis visų pirma sėkmingo Tarybos sprendimo 2010/179/BUSP įgyvendinimo rezultatais ir atsižvelgiant į ES ŠLG strategiją, siekiama labiau sustiprinti nacionalines kontrolės sistemas ir toliau skatinti daugiašalių santykių palaikymą sukuriant regioninius kovos su ŠLG bei jų šaudmenų tiekimu ir destabilizuojančiu plitimu mechanizmus. Be to, siekiant užtikrinti visapusiškesnę regioninę dimensiją, šis tolesnis projektas vykdant regioninius ŠLG kontrolės procesus apims ir Moldovos Respubliką bei Kosovą (1), kad būtų užtikrintas išties visaapimantis regioninis požiūris, kurio laikantis būtų garantuotas ilgalaikis poveikis ir tvarumas.
      2.   Įgyvendinimo agentūros atranka ir veiksmų bei kitų atitinkamų finansavimo iniciatyvų koordinavimas

      SEESAC yra Jungtinių Tautų vystymosi programos ir Regioninio bendradarbiavimo tarybos (toliau – RBT; Pietryčių Europos stabilumo pakto įgaliojimų perėmėja) bendra iniciatyva, kuri yra pagrindinis su ŠLG susijusios veiklos Pietryčių Europoje subjektas. Atlikdamas Pietryčių Europos kovos su šaulių ir lengvųjų ginklų (ŠLG) platinimu regioninio įgyvendinimo plano vykdomosios institucijos funkciją SEESAC daugiau kaip 11 metų bendradarbiauja su Pietryčių Europos nacionaliniais suinteresuotaisiais subjektais, kad įgyvendintų visaapimantį požiūrį į ŠLG kontrolę, ir vykdo įvairią veiklą, kaip antai: informuotumo didinimo ir ŠLG rinkimo kampanijos, atsargų valdymas, pertekliaus mažinimas, ženklinimo ir atsekamumo pajėgumų gerinimas, taip pat griežtesnė ginklų eksporto kontrolė. Tokiu būdu, įgyvendindamas daug suinteresuotųjų subjektų apimančias regionines intervencijas bendrame regiono šalių politiniame ir ekonominiame kontekste, užtikrindamas nacionalinę bei regioninę atsakomybę ir savo veiksmų ilgalaikį tvarumą ir tapdamas svarbiausia regionine institucija ŠLG kontrolės srityje, SEESAC įgijo išskirtinę kompetenciją ir patirtį.
      SEESAC palaiko aktyvius dvišalius ir daugiašalius ryšius su visais susijusiais subjektais ir organizacijomis. SEESAC taip pat yra Pietryčių Europos regioninės ŠLG iniciatyvinė grupės (RSG) sekretoriatas. Be to, SEESAC yra Regioninio požiūrio į atsargų mažinimo iniciatyvos iniciatyvinio komiteto (RASR) narys ir yra anksčiau šiam komitetui pirmininkavęs. SEESAC reguliariai kviečiamas dalyvauti visuose atitinkamuose regioniniuose forumuose, pavyzdžiui, ES ir Vakarų Balkanų šalių teisingumo ir vidaus reikalų ministrų metiniuose susitikimuose, NATO struktūrinio pasikeitimo informacija apie ŠLG procese, Pietryčių Europos gynybos ministrų bendradarbiavimo (SEDM) procese. SEESAC yra užmezgęs platų formalių ir neformalių partnerysčių su tokiomis organizacijomis kaip Regioninis ginklų kontrolės patikros ir įgyvendinimo pagalbos centras (RACVIAC) – Bendradarbiavimo saugumo srityje centras, ESBO Bendradarbiavimo saugumo srityje forumas (BSF) tinklą. Pasitelkiant Su šaulių ginklais susijusių veiksmų koordinavimo (CASA) projektą ir kitus mechanizmus vyksta reguliarūs veiksmų koordinavimo susitikimai su kitomis JT agentūromis, pavyzdžiui, JT narkotikų kontrolės ir nusikalstamumo prevencijos biuru bei JT nusiginklavimo reikalų biuru. Taigi SEESAC yra tapęs įvairių su saugumo sektoriaus reforma susijusių klausimų sprendimo regioniniu centru, itin daug dėmesio skiriančiu ŠLG kontrolei ir atsargų valdymui. Įsikūręs Belgrade, SEESAC šiuo metu veikia visoje Pietryčių Europoje – Albanijoje, Bosnijoje ir Hercegovinoje, Kroatijoje, Moldovos Respublikoje, Juodkalnijoje, Serbijoje ir buvusiojoje Jugoslavijos Respublikoje Makedonijoje. Regioninę atsakomybę užtikrina RBT bei regioninė ŠLG iniciatyvinė grupė, kuriose visų Pietryčių Europos valstybių atstovai teikia strategines konsultacijas, iniciatyvas ir prašymus, susijusius su SEESAC veikla.
      Tai, kad bendrų problemų sprendimas pasitelkiant regionines iniciatyvas yra naudingas Pietryčių Europoje pasitvirtino ne tik dėl itin svarbaus keitimosi informacija ir bendrai spendžiant problemas įžiebtos sveikos regioninės konkurencijos skatinimo, bet ir dėl to, kad tuo padedama pasiekti nuoseklių ir lengvai pamatuojamų rezultatų pasitelkiant visaapimantį įgyvendinimo būdą. SEESAC dalyvaujant visuose atitinkamuose regioniniuose procesuose ir iniciatyvose (pavyzdžiui, SEDM, RASR, RACVIAC) užtikrinama, kad būtų laiku ir atvirai keičiamasi informacija, išsamiai informuojama apie padėtį ir numatomos perspektyvos siekiant garantuoti, kad įgyvendinimo metu nebūtų dubliuojama veikla ir jis atitiktų dabartinius vyriausybių ir regionų poreikius, taip pat atsirandančias tendencijas.
      SEESAC visą savo veiklą grindžia surinktais baziniais duomenimis, prieš imdamasis veiksmų užsitikrina nacionalinių suinteresuotųjų subjektų pritarimą bei politinę paramą. SEESAC yra pasiekęs labai gerų ankstesnių ES finansuotų projektų numatytos veiklos įgyvendinimo rezultatų; tvarūs projektų rezultatai pasiekti užtikrinant bei skatinant projektų ir veiklos nacionalinę atsakomybę, propaguojant veiksmų koordinavimą regioniniu lygiu, dalijimąsi patirtimi ir geriausios praktikos pavyzdžiais, taip pat mokslinius tyrimus regioniniu lygiu. ŠLG srities ekspertinės žinios ir gilus regiono reikalų išmanymas bei atitinkamų suinteresuotųjų subjektų pažinimas įtvirtina SEESAC kaip tinkamiausią šių konkrečių veiksmų įgyvendinimo partnerį.
      Projektu taip pat papildoma analogiška SEESAC ginklų perdavimo kontrolės iniciatyva, kuria siekiama padidinti prekybos ginklais kontrolės pajėgumus užtikrinant didesnį skaidrumą ir vykdant aktyvesnį regioninį bendradarbiavimą (2). Be to, kalbant konkrečiai apie Bosniją ir Hercegoviną, projektu papildomi kiti du projektai, t. y.:

                  —

                  EXPLODE projektas, finansuojamas ES stabilumo priemonės trumpalaikio komponento lėšomis ir įgyvendinamas JTVP biuro Sarajeve (partnerystė su ESBO misija Bosnijoje ir Hercegovinoje); jis skirtas užtikrinti Bosnijos ir Hercegovinos gyventojų saugumą mažinant nestabilias šaudmenų atsargas ir didinant saugyklų saugumą,

                  —

                  SECUP BiH projektas, skirtas didinti šaudmenų ir ginklų saugyklų saugumą, kurį kartu įgyvendina ESBO misija Bosnijoje ir Hercegovinoje ir Bosnijos ir Hercegovinos gynybos ministerija su EUFOR, kurios teikia technines ekspertų konsultacijas ir stebi, kaip įgyvendinami projekto saugos ir saugumo aspektai; SEESAC palaikys reguliarius ryšius su EUFOR ALTHEA, ESBO misija Bosnijoje ir Hercegovinoje ir JTVP biuru Sarajeve, kad būtų užtikrintas nuolatinis veiksmų ir šių projektų, taip pat tarptautinės bendruomenės dedamų pastangų išspręsti Bosnijos ir Hercegovinos gynybos ministerijos turimų įprastinių šaudmenų atsargų pertekliaus klausimą koordinavimas ir papildomumas, atsižvelgiant į galimus ateities planus surengti neteisėtų įprastinių ginklų surinkimo Bosnijoje ir Hercegovinoje kampaniją.

            Kalbant apie kitas šalis, kurias apima šis projektas, SEESAC dirbs derindamas veiksmus su šiais tarptautinės pagalbos projektais:

                  —

                  Juodkalnijoje MONDEM projektas, kuris vykdomas pagal JT vystymo programą (partnerystė su ESBO), skirtas tam, kad būtų mažinamas ginklų platinimo pavojus plėtojant saugaus ir patikimo įprastinių šaudmenų saugojimo infrastruktūrą ir valdymo sistemas, mažinamas sprogimų pavojus bendruomenėms imantis aplinkai nekenksmingų demilitarizavimo veiksmų, naikinamos toksinės pavojingos atliekos (skystas raketų kuras) ir remiama gynybos srities reforma sunaikinant Juodkalnijos gynybos ministerijos nurodytą ribotą sunkiųjų ginklų sistemų kiekį.

                  —

                  Kosove (1) KOSSAC projektas, iš pradžių skirtas ginkluotam smurtui Kosove (1) mažinti ir bendruomenės saugumui didinti, laikui bėgant tapo visapusišku ginkluoto smurto prevencijos projektu, kuriuo itin daug dėmesio skiriama saugumo sektoriaus reformai ir gebėjimų stiprinimui.

                  —

                  Serbijoje CASM projektas, finansuojamas JTVP ir ESBO, skirtas didinti iš anksto nustatytų įprastinių šaudmenų saugyklų saugą bei saugumą ir naikinti šaudmenų perteklių, apie kurį pranešta.

            SEESAC taip pat palaiko reguliarius ryšius su ESBO, NATO ir organizacija „Norwegian People's Aid“, taip pat kitais atitinkamais subjektais siekiant užtikrinti veiksmų papildomumą, veiksmų terminus ir išteklių naudojimo ekonominį efektyvumą.
      3.   Projekto aprašymas

      Įgyvendinus projektą dėl kovos su ŠLG bei jų šaudmenų plitimu ir neteisėta prekyba jais bus padidintas saugumas ir stabilumas Pietryčių Europoje ir už jos ribų. Projektu bus tiesiogiai prisidėta prie ES saugumo strategijos, ES ŠLG strategijos, JT veiksmų programos, Tarptautinio sekimo dokumento ir JT Protokolo dėl šaunamųjų ginklų įgyvendinimo ir svarbiausia bus suaktyvintas regioninis bendradarbiavimas kovojant su grėsme, kuri kyla dėl ŠLG bei jų šaudmenų plitimo. Konkrečiai projekto rezultatai bus tokie:

                  —

                  didesnis saugumas ir geresnis ŠLG atsargų valdymas patobulinus saugyklas,

                  —

                  naikinant sumažintas ŠLG bei jų šaudmenų perteklius ir konfiskuotų ginklų atsargos,

                  —

                  didesni pajėgumai, susiję su ŠLG ženklinimu, atsekamumu ir apskaitos tvarkymu,

                  —

                  aktyvesnis regioninis bendradarbiavimas ir keitimasis informacija,

                  —

                  mažesnis gyventojų turimų neteisėtų ginklų skaičius įgyvendinus informuotumo didinimo ir ginklų surinkimo kampanijas.

            Projekto geografinė sritis yra Pietryčių Europa, o tiesioginiai projekto naudos gavėjai yra Albanija, Bosnija ir Hercegovina, Kosovas (1), Moldovos Respublika, Juodkalnija, Serbija ir buvusioji Jugoslavijos Respublika Makedonija.
      3.1.   Didesnis atsargų saugumas dėl infrastruktūros tobulinimo ir gebėjimų stiprinimo

      Tikslas
      Šia veikla bus sumažinta grėsmė, kurią kelia ŠLG bei jų šaudmenų plitimas ir neteisėta prekyba jais, pagerinus įprastinių ginklų bei jų šaudmenų atsargų saugojimo saugumo sąlygas ir atsargų valdymą Bosnijoje ir Hercegovinoje, Kosove (1), Moldovos Respublikoje, Juodkalnijoje, Serbijoje ir buvusiojoje Jugoslavijos Respublikoje Makedonijoje.
      Aprašas
      Sėkmingai įgyvendinus Tarybos sprendimą 2010/179/BUSP ir jo dviejų krypčių požiūrį: 1) padidinti saugyklų saugumą trijose šalyse (3) ir 2) sustiprinti personalo, kuriam pavesta valdyti atsargas, gebėjimus (4), smarkiai pagerėjo saugumo sąlygos ir sumažėjo nepageidaujamo ŠLG bei jų šaudmenų atsargų platinimo pavojus. Remiantis šiais pasiekimais, antrame projekto etape bus toliau didinamas ginklų ir šaudmenų saugyklų saugumas Pietryčių Europoje toliau teikiant konkrečią techninę ir infrastruktūrinę pagalbą, vadovaujantis geriausiais tarptautinės praktikos pavyzdžiais ir standartais. Vykdant projekto veiklą bus teikiama parama Bosnijos ir Hercegovinos, Moldovos Respublikos, Juodkalnijos ir buvusiosios Jugoslavijos Respublikos Makedonijos gynybos ministerijoms, taip pat Serbijos Respublikos, buvusiosios Jugoslavijos Respublikos Makedonijos ir Kosovo (1) vidaus reikalų ministerijoms įsigyjant ir įrengiant reikiamą įrangą ginklų ir šaudmenų atsargų saugumui užtikrinti. Be to, prireikus bus apmokytas už atsargų valdymą atsakingas personalas. Vietos, kuriose bus didinamas saugumas, bus atrinktos remiantis prioritetų vertinimu ir jų keliamu pavojumi saugumui.
      Konkrečiai projekte numatoma tokia veikla:

                  —

                  Bosnija ir Hercegovina: saugumo padidinimas Gynybos ministerijai priklausančiose šaudmenų ir įprastinių ginklų saugyklose, be kita ko, įrengiant ir (arba) atnaujinant išorės perimetro tvoras ir apšvietimą, perspėjimo apie įsibrovimą sistemas, apsauginę vaizdo stebėjimo sistemą bei telekomunikacijų įrangą, taip papildant JTVP ir ESBO darbą atsargų saugumo srityje,

                  —

                  Kosovas (1): Policijos departamento valdymo pajėgumų pagerinimas teikiant mokymą ir įvertinant dabartinę padėtį. Vienos mažos ŠLG bei šaudmenų saugyklos atnaujinimas,

                  —

                  Buvusioji Jugoslavijos Respublika Makedonija: Vidaus reikalų ministerijos centrinės saugyklos (Ormano mieste) saugumo padidinimas įgyjant saugumo užtikrinimo įrangą ir įgyvendinant infrastruktūros patobulinimus, įskaitant išorės perimetro tvorų atnaujinimą, apsauginę vaizdo stebėjimo sistemą bei apšvietimą ir naujas apsaugines saugyklų pastatų duris. Buvusiosios Jugoslavijos Respublikos Makedonijos ginkluotųjų pajėgų centrinės saugyklos saugumo padidinimas įgyjant ir įrengiant stebėjimo vaizdo kameromis sistemą, taip pat išorės perimetro ir pastatų saugumo padidinimas suremontuojant tvoras, įrengiant naujus įvažiavimo vartus ir atnaujinant sandėlių apsaugines duris,

                  —

                  Moldovos Respublika: Vidaus reikalų ministerijos centrinės ginklų ir amunicijos saugyklos saugumo padidinimas, be kita ko, įrengiant apsaugines tvoras, įvažiavimo kontrolės sistemas ir įgyjant ginklų el. registrą,

                  —

                  Juodkalnija: fiziniai patobulinimai Brezovik šaudmenų saugykloje, įskaitant bendrą saugyklos saugumo infrastruktūros patobulinimą. Saugomų ginklų ir šaudmenų centrinio registro kūrimas,

                  —

                  Serbija: saugumo priemonių atnaujinimas vidaus reikalų ministerijos pagrindinėje ŠLG saugykloje, įskaitant stebėjimą vaizdo kameromis ir galimybės patekti kontrolę,

                  —

                  regioninis mokymas atsargų valdymo srityje: bus įgyvendinamas regioniniu (kasmet) ir nacionaliniu (prireikus) lygiu.

            Projekto rezultatai ir įgyvendinimo rodikliai
      Projekto rezultatas – daugiau saugumo Pietryčių Europoje toliau išvardytomis priemonėmis sumažinant nelegalios prekybos riziką:

                  —

                  ŠLG saugyklų Bosnijoje ir Hercegovinoje (4), Kosove (1) (1), Moldovos Respublikoje (2), Juodkalnijoje (1), Serbijoje (1) ir buvusiojoje Jugoslavijos Respublikoje Makedonijoje (2) saugumo didinimas atliekant išmatuojamus infrastruktūros patobulinimus, susijusius su saugumu,

                  —

                  personalo gebėjimų saugoti atsargas didinimas per trejetą seminarų apmokant mažiausiai 60 darbuotojų iš šalių naudos gavėjų ir rengiant tikslinį mokymą nacionaliniu lygiu.

            3.2.   Atsargų mažinimas naikinant ŠLG ir šaudmenis

      Tikslas
      Padidinti saugumą ir sumažinti platinimo riziką žymiai sumažinant saugyklose įprastinių ginklų ir šaudmenų perteklių.
      Aprašas
      Remiantis sėkmingais ankstesnio etapo rezultatais, kai buvo sunaikinti iš viso 78 366 ginklai (45 275 Serbijoje ir 33 091 Kroatijoje), ir siekiant dar labiau sumažinti ŠLG, kuriuos turi valstybinės institucijos ir civiliai, perteklių ir taip sumažinti šių ginklų nukreipimo ar neteisėtos prekybos jais riziką, pagal šį projektą bus sunaikinta iki 165 000 ŠLG vykdant naikinimo operacijas:

                  —

                  Albanijoje (iki 120 000 vienetų),

                  —

                  Bosnijoje ir Hercegovinoje (iki 4 500 vienetų),

                  —

                  Kosove (1) (iki 2 500 vienetų),

                  —

                  buvusiojoje Jugoslavijos Respublikoje Makedonijoje (iki 1 500 vienetų),

                  —

                  Moldovos Respublikoje (iki 2 500 vienetų),

                  —

                  Juodkalnijoje (iki 4 000 vienetų),

                  —

                  Serbijoje (iki 30 000 vienetų).

            Reikia, kad Albanijoje ŠLG naikinimas apimtimi prilygtų jau įvykdyto vidaus reikalų ministerijos saugotų šaudmenų pertekliaus naikinimo apimčiai, visų pirma atsižvelgiant į atsargų pertekliaus dydį ir saugumo užtikrinimo sudėtingumą. Taikant Tarybos sprendimą 2010/179/BUSP pasiekti rezultatai Serbijoje turi būti dar kartą užtikrinti toliau vykdant perteklinių ir konfiskuotų ginklų naikinimą, taip pat labai svarbu inicijuoti panašius veiksmus kitose šalyse, kad būtų žymiai sumažinta ginklų pertekliaus platinimo ir neteisėtos prekybos tais ginklais rizika. Be to, pagal projektą bus vykdomas perteklinių ir konfiskuotų sprogmenų ir ŠLG šaudmenų, kuriuos saugo vidaus reikalų ministerijos ir gynybos ministerijos, naikinimas.
      Projekto rezultatai / įgyvendinimo rodikliai
      Projekto rezultatas – žymus ŠLG platinimo pavojaus sumažėjimas, pasiekiamas sumažinus perteklinių ir konfiskuotų šaulių ir lengvųjų ginklų, sprogmenų ir šaudmenų, saugomų Albanijos, Bosnijos ir Hercegovinos, Kosovo (1), Moldovos Respublikos, Juodkalnijos, Serbijos ir buvusiosios Jugoslavijos Respublikos Makedonijos saugyklose skaičių:

                  —

                  iš viso sunaikinama iki 165 000 vienetų įprastinių ginklų,

                  —

                  iš viso iki 12 442 vienetų šaudmenų ir sprogmenų, kurie, esama rizikos, gali būti platinami, yra demilitarizuojami ir sunaikinami.

            3.3.   ŠLG ženklinimo, atsekamumo ir registravimo tobulinimas

      Tikslas
      Didinti ženklinimo ir atsekamumo pajėgumus užtikrinant paramą elektroninių ginklų registravimo ir apskaitos tvarkymo sistemų Pietryčių Europoje kūrimui ar esamų sistemų tobulinimui.
      Aprašas
      Pagal šią projekto dalį remiamas veiksmingos teisinės valstybės stiprinimas ir ŠLG kiekio ir paklausos ribojimas, registravimas ir apskaičiavimas. Parengtas projektas atitinka JT veiksmų programą, Tarptautinį sekimo dokumentą, JT protokolą dėl šaunamųjų ginklų, Tarybos direktyvą 91/477/EEB bei Bendrąją poziciją 2008/944/BUSP ir atitinkamai sustiprins išvardytų dokumentų įgyvendinimą šiomis priemonėmis: gerinant Pietryčių Europos šalių gebėjimus ženklinti, atsekti ginklus ir užtikrinti jų apskaitą, daugiausia dėmesio skiriant nacionalinių valdžios institucijų pajėgumams užtikrinti teisėtai civilių gyventojų turimų ginklų apskaitą tuo tikslu remiant tokių apskaitos sistemų tobulinimą ir skaitmeninimą. Kartu bus stiprinami ginklų ženklinimo, atsekamumo ir balistinės analizės gebėjimai.
      Projekte bus skiriama dėmesio JT ir ES veiksmų darnumo ir papildomumo užtikrinimui, kai vykdomos nacionalinės, regioninės ir teminės programos, o visa šio tikslo siekiant vykdoma veikla bus nukreipta į aukšto lygio sinergiją ir papildomumą su Interpolo (iARMS) ir Europolo šios srities iniciatyvomis.
      Pagal projektą bus remiamas ŠLG ženklinimo, atsekamumo ir apskaitos tvarkymo pajėgumų Pietryčių Europoje stiprinimas pasitelkiant įvairius mokymus ir pagalbą techniniu lygiu, taip pat remiantis teisės aktų ir institucinės sąrangos analize:

                  —

                  Albanija: bus teikiama parama Albanijos valstybinei policijai rengiant ir įgyvendinant centrinį elektroninį ginklų registrą; parama apims sistemos projekto rengimą, reikiamos kompiuterinės įrangos pirkimą ir įdiegimą bei personalo mokymą.

                  —

                  Bosnija ir Hercegovina: bus remiama Valstybinės tyrimų ir apsaugos agentūros (VTAA) veikla toliau dedant pastangas ir siekiant rezultatų, kad būtų sustiprintas ŠLG neplatinimo įgyvendinimo užtikrinimas tobulinant ŠLG kontrolės tyrimų ir įgyvendinimo užtikrinimo techninius pajėgumus.

                  —

                  Buvusioji Jugoslavijos Respublika Makedonija: bus dirbama su nacionalinėmis valdžios institucijomis siekiant toliau stiprinti esamą ginklų registravimo sistemą atnaujinant programinę įrangą, kad būtų įtraukiami ginklai, priklausantys saugumo pajėgoms, ir toliau apmokant personalą laikantis teisės aktų tvarkyti šaunamųjų ginklų apskaitą.

                  —

                  Kosovas (1): bus dirbama su Kosovo (1) policijos tarnyba siekiant parengti standartines veiklos procedūras ir teikti mokymą dėl jų įgyvendinimo. Taip pat bus siekiama modeliuoti neteisėtos prekybos ŠLG struktūrą, bendromis pajėgomis kartu su atitinkamomis valdžios institucijomis nustatant svarbiausias rizikos sritis.

                  —

                  Serbija: bus teikiama parama siekiant stiprinti vidaus reikalų ministerijos balistikos laboratorijos techninius pajėgumus ženklinti ir atsekti ginklus ir šaudmenis – perkant specializuotą įrangą ir rengiant mokymus.

            Regioniniu lygiu:

                  —

                  pagal projektą bus remiamas Pietryčių Europos regioninio šaunamųjų ginklų ekspertų tinklo sukūrimas ir iki šešių regioninių seminarų rengimas siekiant padidinti keitimąsi žiniomis,

                  —

                  tinklui bus suteikta internetinė platforma siekiant palengvinti keitimąsi žiniomis ir informacija,

                  —

                  SEESAC palaikys glaudžius ryšius su bendrove „Conflict Armament Research“ (CAR), kad būtų sudarytos palankesnės sąlygos SEESAC, regioniniam šaunamųjų ginklų ekspertų tinklui ir CAR projektui iTrace keistis informacija neteisėtų ginklų klausimais,

                  —

                  bus atlikta galimybių studija, apžvelgiant teisines ir technines aktyvesnio ir labiau institucionalizuoto atsekamumo užtikrinimo ir keitimosi balistiniais duomenimis galimybes.

            Projekto rezultatai / įgyvendinimo rodikliai

                  —

                  Albanijoje sukurtas centralizuotas elektroninis ginklų registras,

                  —

                  patobulinti Valstybinės tyrimų ir apsaugos agentūros techniniai pajėgumai Bosnijoje ir Hercegovinoje atsekti ir tirti ŠLG ir šaudmenis;

                  —

                  buvusiojoje Jugoslavijos Respublikoje Makedonijoje atnaujintas elektroninis ginklų registras siekiant įtraukti ginklus, priklausančius saugumo pajėgoms; mažiausiai 25 darbuotojai apmokyti naujų nuostatų srityje,

                  —

                  parengtos Kosovo (1) policijai skirtos standartinės veiklos procedūros dėl ŠLG ženklinimo, atsekamumo ir apskaitos tvarkymo; užbaigtas tyrimas, kuriuo sumodeliuota nelegalios prekybos struktūra,

                  —

                  pagerinti Serbijos vidaus reikalų ministerijos balistikos laboratorijos techniniai pajėgumai atsekti ginklus ir šaudmenis,

                  —

                  sukurtas ir veikia regioninis šaunamųjų ginklų ekspertų tinklas; surengti šeši seminarai,

                  —

                  sukurta interneto platforma, kuria palengvinamas keitimasis žiniomis ir informacija regioniniame šaunamųjų ginklų ekspertų tinkle,

                  —

                  geresnis SEESAC, regioninio šaunamųjų ginklų ekspertų tinklo ir CAR projekto iTrace keitimasis informacija,

                  —

                  užbaigta registravimo sistemų susiejimo galimybių studija.

            3.4.   Regioninis bendradarbiavimas informuotumo didinimo, keitimosi informacija ir žinių perdavimo srityse

      Tikslas
      Dar labiau padidinti pajėgumą kovoti su ŠLG ir jų šaudmenų keliama grėsme Pietryčių Europoje, glaudesnio regioninio bendradarbiavimo aplinkybėmis remiant keitimąsi žiniomis, informacija ir didinant informuotumą bei sudarant tam palankesnes sąlygas.
      Aprašas
      Projektu bus padidintas nacionalinių ŠLG komisijų ir atitinkamų ginklų kontrolę vykdančių institucijų pajėgumas tuo tikslu suteikiant techninę pagalbą ir stiprinant gebėjimus, tuo pačiu sudarant palankesnes sąlygas keitimuisi informacija. Įgyvendinant projektą bus glaudžiai bendradarbiaujama su šiomis institucijomis siekiant išanalizuoti jų poreikius ir parengti būtinas paramos priemones, kad jiems būtų sudarytos sąlygos stiprinti savo pajėgumus kontroliuoti įprastinius ginklus ir jų šaudmenis. Taip pat įgyvendinant projektą bus pradėtas regioninis keitimosi informacija procesas ir sudarytos jam palankios sąlygos suburiant nacionalinių ŠLG komisijų ir ginklų kontrolės srityje dirbančių institucijų atstovus, kad būtų suaktyvintas regioninis bendradarbiavimas ir keitimasis žiniomis. Regioninį keitimosi informacija procesą sudarys:

                  —

                  dukart per metus vykstantys nacionalinių ŠLG komisijų oficialūs regioniniai susitikimai,

                  —

                  vykdant ŠLG kontrolę Pietryčių Europoje įgytos patirties pavyzdžių formalizuotas kaupimas,

                  —

                  Pietryčių Europos nacionalinių ŠLG srities teisės aktų sąvado rengimas; informaciniai pranešimai ir kiti informaciniai produktai, reikalingi veiksmingam ŠLG kontrolės įgyvendinimui užtikrinti,

                  —

                  ŠLG poveikio smurto šeimoje ir smurto dėl lyties apraiškoms regioninio tyrimo rengimas,

                  —

                  internetinės keitimosi žiniomis platformos ir interneto portalo, kuriame bus galima reguliariai keistis žiniomis ir patirtimi, susijusia su ŠLG kontrolės projektais, veikla ir intervencijomis, kūrimas,

                  —

                  palankesnių sąlygų dvišaliam keitimuisi informacija sudarymas rengiant mokymo vizitus ir keičiantis ekspertais.

            Formalizuotas įgytos patirties pavyzdžių kaupimas ir žinių bazės sukūrimas sustiprins Pietryčių Europos šalių gebėjimą planuoti ŠLG kontrolės veiklą, rengti jų koncepcijas ir šią veiklą įgyvendinti – be to, šios šalys taps žinių eksportuotojomis į kitus regionus. Pietryčių Europoje sukaupta didelė patirtis pravers ir kitose pasaulio dalyse.
      Projekto rezultatai / įgyvendinimo rodikliai
      Intensyvesnis regioninis bendradarbiavimas kovojant su išplitusiu ŠLG kaupimu ir neteisėta prekyba šiais ginklais ir jų šaudmenimis taikant šias priemones:

                  —

                  surengiant iki šešių oficialių ŠLG komisijų susitikimų,

                  —

                  sudarant palankesnes sąlygas dvišaliu pagrindu keistis žiniomis ir informacija,

                  —

                  kur tinkama, kuriant nacionalines ŠLG strategijas,

                  —

                  remiantis poreikių įvertinimu rengiant nacionalinio lygio mokymus ir stiprinant gebėjimus,

                  —

                  didinant informuotumą apie ŠLG poveikį smurtui šeimoje ir smurtui dėl lyties tuo tikslu parengiant ir remiant regioninį tyrimą.

            Nacionalinių ŠLG komisijų ir kitų ginklų kontrolės srityje veiklą vykdančių institucijų pajėgumų didinimas šiomis priemonėmis:

                  —

                  sukuriant dalijimosi žiniomis platformą,

                  —

                  paskelbiant ginklų kontrolės srities teisės aktų sąvadą ir formalizuojant ŠLG kontrolės srityje Pietryčių Europoje įgytą patirtį,

                  —

                  suteikiant technines konsultacijas.

            3.5.   Ginklų rinkimo ir informuotumo didinimo kampanijos

      Tikslas
      Didinti saugumą ir sumažinti neteisėtos prekybos ŠLG ir jų šaudmenimis grėsmę taikant šias priemones:

                  —

                  remiant neteisėtų ir nepageidaujamų ginklų ir sprogstamųjų užtaisų, sviedinių ir susijusių šaudmenų, kuriuos turi Pietryčių Europos šalių gyventojai, rinkimą,

                  —

                  padedant įteisinti civilių asmenų turimus ginklus juos registruojant,

                  —

                  didinant informuotumą apie pavojus, susijusius su neteisėtu ginklų turėjimu.

            Aprašas
      Per pirmąjį projekto etapą (Tarybos sprendimas 2010/179/BUSP) Kroatijoje buvo surengta pusantrų metų trukmės rinkimo ir informuotumo didinimo kampanija, kurios rezultatai yra tokie: surinkta 1 753 vienetai ginklų, 16 368 vienetai nelegalių skeveldrinių ginklų, 818 153 vienetai šaudmenų ir 620 kg sprogmenų, ko pasekoje išaugo visuomenės informuotumas. Serbijoje naujoviška informuotumo didinimo kampanija, vykdyta pasitelkiant interneto platformą, padėjo SEESAC rinkti labai vertingą informaciją apie vyraujančias pažiūras ir ŠLG paplitimą. Remiantis tose kampanijose įgyta patirtimi antrame projekto etape bus sutelktas dėmesys į tris viena kitą papildančias veiklos kryptis:

                  —

                  rinkimo kampanijų, kurios bus paremtos tiksliniais informuotumo didinimo veiksmais, kad būtų tinkamai išplatinta informacija apie teisės aktus ir savanoriškai atiduotus neteisėtus šaunamuosius ginklus, rengimą ir įgyvendinimą,

                  —

                  veiklos, kuria didinamas informuotumas apie neteisėtų šaunamųjų ginklų, šaudmenų ir sprogmenų laikymą, rengimą ir įgyvendinimą,

                  —

                  naujoviškų priemonių naudojimas, pavyzdžiui, visuotinės pastangų santalkos, kad būtų nustatytas neteisėtai laikomų šaunamųjų ginklų mastas ir padidintas visuomenės informuotumas apie neteisėtų ginklų keliamą grėsmę.

            Projekto rezultatai / įgyvendinimo rodikliai
      Projektu bus padidintas saugumas Pietryčių Europoje sumažinus neteisėtai gyventojų laikomų ginklų skaičių:

                  —

                  sumažinant civilių asmenų turimų ginklų, sviedinių, šaudmenų ir sprogstamųjų užtaisų skaičių,

                  —

                  didinant informuotumą – rengiant ir įgyvendinant kampanijas mažiausiai šešiose šalyse.

            4.   Naudos gavėjai

      Tiesioginiai projekto naudos gavėjai bus nacionalinės institucijos, atsakingos už ŠLG kontrolę Pietryčių Europoje. Atsargų valdymo srityje Bosnijos ir Hercegovinos, Moldovos Respublikos, Juodkalnijos, buvusiosios Jugoslavijos Respublikos Makedonijos gynybos ministerijos ir Kosovo (1), Moldovos Respublikos, Serbijos ir buvusiosios Jugoslavijos Respublikos Makedonijos vidaus reikalų ministerijos gaus naudos dėl pajėgumų stiprinimo ir pagerintos saugyklų infrastruktūros. Atsargų mažinimo pastangų atžvilgiu tiesioginiai naudos gavėjai bus Bosnijos ir Hercegovinos, Kosovo (1), Moldovos Respublikos, Juodkalnijos, Serbijos ir buvusiosios Jugoslavijos Respublikos Makedonijos vidaus reikalų ministerijos ir Albanijos, Bosnijos ir Hercegovinos, buvusiosios Jugoslavijos Respublikos Makedonijos ir Moldovos Respublikos gynybos ministerijos. ŠLG ženklinimo, atsekamumo ir apskaitos tvarkymo pajėgumų stiprinimo atžvilgiu tiesioginiai naudos gavėjai bus Albanijos, buvusiosios Jugoslavijos Respublikos Makedonijos, Kosovo (1) bei Serbijos vidaus reikalų ministerijos ir Bosnijos ir Hercegovinos Valstybinė tyrimų ir apsaugos agentūra, o likusios vidaus reikalų ministerijos gaus naudos iš regioninio šaunamųjų ginklų ekspertų tinklo. Galiausiai nacionalinės ŠLG komisijos ir kitos už šaulių ir lengvųjų ginklų kontrolę atsakingos institucijos Pietryčių Europos šalyse gaus naudos iš mokymų, keitimosi informacija ir regioninio bendradarbiavimo.
      Siūloma veikla visiškai atitinka nacionalinius prioritetus ŠLG kontrolės srityje ir ją patvirtino atitinkamos ŠLG kontrolės nacionalinės valdžios institucijos, parodydamos, kad jos prisiima atsakomybę ir įsipareigojimus, susijusius su projekto rezultatų pasiekimu.
      Netiesioginę naudą iš šio projekto gaus plačioji visuomenė Pietryčių Europos ir ES šalyse, kuriose kyla didelio masto ŠLG platinimo rizika, nes ši rizika sumažės.
      5.   ES matomumas

      SEESAC imasi visų tinkamų priemonių viešinti tai, kad veiksmą finansuoja Europos Sąjunga. Tokios priemonės bus vykdomos atsižvelgiant į Europos Komisijos parengtą ir paskelbtą ES išorės veiksmų ryšių ir matomumo vadovą. Tad SEESAC užtikrins ES įnašo matomumą tinkamu „prekės ženklu“ ir viešumu, akcentuodama Sąjungos vaidmenį, užtikrindama jos veiksmų skaidrumą ir informuodama apie priežastis, dėl kurių priimtas šis sprendimas, taip pat apie Sąjungos paramą įgyvendinant sprendimą ir šios paramos rezultatus. Projekto metu parengta medžiaga bus aiškiai pažymėta Sąjungos vėliavos ženklu laikantis Sąjungos gairių dėl tikslaus vėliavos naudojimo ir vaizdavimo.
      Atsižvelgiant į tai, kad suplanuota veikla pagal mastą ir pobūdį labai skiriasi, bus naudojamos plataus spektro rėmimo priemonės, be kita ko: tradicinė žiniasklaida, interneto svetainė, socialinė žiniasklaida, informacinė ir rėmimo medžiaga, įskaitant infografiką, lankstinukus, naujienų biuletenius, pranešimus spaudai ir atitinkamą kitą medžiagą. Projekto lėšomis finansuotos publikacijos, vieši renginiai, kampanijos, įranga ir statybos darbai bus pažymėti atitinkamu ženklu. Siekiant dar labiau sustiprinti poveikį informuojant įvairias nacionalines vyriausybes ir gyventojus, tarptautinę bendruomenę, vietos ir tarptautinę žiniasklaidą, bendraujant su kiekviena tiksline grupe bus vartojama jai pritaikyta kalba.
      6.   Trukmė

      Remiantis Tarybos sprendimo 2010/179/BUSP įgyvendinimo patirtimi ir atsižvelgiant į projekto regioninį mastą, naudos gavėjų skaičių ir planuojamų veiksmų skaičių bei sudėtingumą, įgyvendinimui nustatomas 36 mėnesių laikotarpis.
      7.   Bendra sąranga

      Šio veiksmo techninis įgyvendinimas yra pavestas SEESAC, regioninei iniciatyvai, vykdomai remiantis Jungtinių Tautų vystymosi programos ir Regioninės bendradarbiavimo tarybos, kuri yra Pietryčių Europos stabilumo pakto įgaliojimų perėmėja, įgaliojimais. SEESAC atlieka Kovos su šaulių ir lengvųjų ginklų (ŠLG) platinimu regioninio įgyvendinimo plano vykdomosios institucijos funkciją ir yra pagrindinis subjektas visais su ŠLG susijusiais klausimais Pietryčių Europos regione.
      SEESAC bus bendrai atsakingas už projekto veiklos įgyvendinimą ir atskaitingas už viso projekto įgyvendinimą. Numatoma projekto trukmė – 3 metai (36 mėnesiai), o bendra projekto biudžeto sąmata yra 14 335 403 EUR, kartu su užtikrintu bendru finansavimu iš Norvegijos.
      8.   Partneriai

      SEESAC tiesiogiai įgyvendins šį veiksmą glaudžiai bendradarbiaudamas su Albanijos, Bosnijos ir Hercegovinos, Moldavijos Respublikos, Juodkalnijos, buvusiosios Jugoslavijos Respublikos Makedonijos gynybos ministerijomis, Albanijos, Bosnijos ir Hercegovinos, Kosovo (1), Moldovos Respublikos, Juodkalnijos, Serbijos, buvusiosios Jugoslavijos Respublikos Makedonijos vidaus reikalų ministerijomis ir Bosnijos ir Hercegovinos Valstybine tyrimų ir apsaugos agentūra, taip pat Albanijos, Bosnijos ir Hercegovinos, Kosovo (1), Moldovos Respublikos, Juodkalnijos, Serbijos ir buvusiosios Jugoslavijos Respublikos Makedonijos nacionalinėmis ŠLG komisijomis.
      Šis veiksmas yra platesnės Ginklų kontrolės programos Vakarų Balkanuose dalis ir jį papildo ginklų eksporto kontrolės projektas, kurį finansuoja Norvegijos Karalystės užsienio reikalų ministerija ir Serbijos Respublikos Šaudmenų atsargų valdymo pajėgumų didinimo programa (CASM). Bendra programos biudžeto sąmata yra 14 335 403 EUR, kur Sąjungos įnašas sudaro 5 127 650 EUR, t. y. iki 35,77 % viso biudžeto sąmatos. Norvegijos įnašas sudaro 411 689 EUR (3 140 000 NOK) pagal 2013 m. birželio mėn. JT galiojusį valiutų keitimo kursą, t. y. 2,87 % viso programos biudžeto. Naudos gavėjų įnašas sudaro 61,36 % viso programos biudžeto.
      9.   Ataskaitų teikimas

      Ataskaitos, tiek dalykinės, tiek finansinės, teikiamos per visą veiksmą, apibrėžtą atitinkamame susitarime dėl konkretaus įnašo su pridėtu biudžetu, nepriklausomai nuo to, ar šis veiksmas yra finansuojamas tik Komisijos, ar ji bendro finansavimo pagrindu finansuoja jo dalį.
      Siekiant užfiksuoti ir stebėti pažangą siekiant pagrindinių rezultatų kas ketvirtį teikiamos dalykinės pažangos ataskaitos.
      10.   Biudžeto sąmata

      Bendra ES finansuojamo projekto sąmata yra 5 127 650 EUR.

         (1)  Šis pavadinimas nekeičia pozicijų dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.

         (2)  Ginklų perdavimo kontrolės komponentą finansuoja Norvegijos Karalystės užsienio reikalų ministerija, o įgyvendina SEESAC.

         (3)  Kroatijoje buvo padidintas Vidaus reikalų ministerijos centrinės ginklų saugyklos MURAT saugumas instaliavus stebėjimo vaizdo kameromis sistemą; Bosnijoje ir Hercegovinoje įrengtos 41 apsauginės durys ir pagerintas keturių Gynybos ministerijos ŠLG bei šaudmenų saugyklų saugumas; Juodkalnijos padidintas Gynybos ministerijos šaudmenų saugyklos TARAS saugumas, kad atitiktų tarptautinius saugumo standartus.

         (4)  Parengtas atsargų valdymo mokymo kursas ir šios srities apmokymą praėjo iš viso 58 operatyviniai pareigūnai iš Bosnijos ir Hercegovinos, Kroatijos, buvusios Jugoslavijos Respublikos Makedonijos, Juodkalnijos ir Serbijos gynybos, ginkluotųjų pajėgų ir vidaus reikalų ministerijų.


title: 2012 m. birželio 11 d. Tarybos sprendimas, kuriuo priimama Tarybos pozicija dėl 2012 finansinių metų Europos Sąjungos taisomojo biudžeto Nr. 3 projekto

text:
13.6.2012

               LT

               Europos Sąjungos oficialusis leidinys

               C 167/15

         TARYBOS SPRENDIMAS
   2012 m. birželio 11 d.
   kuriuo priimama Tarybos pozicija dėl 2012 finansinių metų Europos Sąjungos taisomojo biudžeto Nr. 3 projekto
   2012/C 167/04
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 314 straipsnį, kartu su Europos atominės energijos bendrijos steigimo sutartimi, ypač jos 106a straipsniu,
   atsižvelgdama į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (1) su paskutiniais pakeitimais, padarytais 2010 m. lapkričio 24 d. Europos Parlamento ir Tarybos reglamentu (ES, Euratomas) Nr. 1081/2010 (2), ypač į jo 37 straipsnį,
   kadangi:

               —

               2012 finansinių metų Sąjungos biudžetas galutinai buvo priimtas 2011 m. gruodžio 1 d. (3),

               —

               2012 m. balandžio 16 d. Komisija pateikė pasiūlymą dėl 2012 finansinių metų bendrojo biudžeto taisomojo biudžeto Nr. 3 projekto,

         NUSPRENDĖ:
   Vienintelis straipsnis
   2012 m. birželio 11 d. Tarybos pozicija dėl 2012 finansinių metų Europos Sąjungos taisomojo biudžeto Nr. 3 projekto buvo priimta.
   Visą pozicijos tekstą galima rasti arba atsisiųsti Tarybos interneto svetainėje: http://www.consilium.europa.eu/

      Priimta Liuksemburge 2012 m. birželio 11 d.

            Tarybos vardu

            Pirmininkė

         I. AUKEN

      (1)  OL L 248, 2002 9 16, p. 1, su klaidų ištaisymais OL L 25, 2003 1 30, p. 43, ir OL L 99, 2007 4 14, p. 18.

      (2)  OL L 311, 2010 11 26, p. 9.

      (3)  OL L 56, 2012 2 29, su klaidų ištaisymu OL L 79, 2012 3 19.


title: 2012/436/BUSP: 2012 m. liepos 17 d. Politinio ir saugumo komiteto sprendimas EUCAP SAHEL Niger/1/2012 dėl Europos Sąjungos BSGP misijos Nigeryje (EUCAP SAHEL Niger) vadovo skyrimo

text:
27.7.2012

               LT

               Europos Sąjungos oficialusis leidinys

               L 200/17

         POLITINIO IR SAUGUMO KOMITETO SPRENDIMAS EUCAP SAHEL NIGER/1/2012
   2012 m. liepos 17 d.
   dėl Europos Sąjungos BSGP misijos Nigeryje (EUCAP SAHEL Niger) vadovo skyrimo
   (2012/436/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2012 m. liepos 16 d. Tarybos sprendimą 2012/392/BUSP dėl Europos Sąjungos BSGP misijos Nigeryje (EUCAP SAHEL Niger) (1), ypač į jo 9 straipsnio 1 dalį,
   kadangi:

               (1)

               Sprendimo 2012/392/BUSP 9 straipsnio 1 dalimi Taryba įgaliojo Politinį ir saugumo komitetą pagal Sutarties 38 straipsnį priimti atitinkamus sprendimus EUCAP SAHEL Niger misijos politinės kontrolės ir strateginio vadovavimo jai tikslais, įskaitant sprendimą dėl misijos vadovo skyrimo;

               (2)

               Sąjungos vyriausiasis įgaliotinis užsienio reikalams ir saugumo politikai pasiūlė EUCAP SAHEL Niger misijos vadovu skirti pulkininką Francisco ESPINOSA NAVAS,

         PRIĖMĖ ŠĮ SPRENDIMĄ:
   1 straipsnis
   Pulkininkas Francisco ESPINOSA NAVAS skiriamas Europos Sąjungos BSGP misijos Nigeryje (EUCAP SAHEL Niger) vadovu 12 mėnesių laikotarpiui.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. liepos 17 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 187, 2012 7 17, p. 48.


title: 2015 m. gegužės 7 d. Tarybos sprendimas (ES) 2015/765 dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos bendrijos ir Danijos Vyriausybės bei Farerų salų vietos valdžios susitarimu, dėl to Susitarimo 3 protokolo dėl sąvokos „produktų kilmė“ apibrėžimo ir administracinio bendradarbiavimo metodų pakeitimo nauju protokolu, kuriame dėl kilmės taisyklių daroma nuoroda į Visos Europos ir Viduržemio jūros regiono valstybių preferencinių kilmės taisyklių regioninę konvenciją

text:
13.5.2015

               LT

               Europos Sąjungos oficialusis leidinys

               L 120/46

         TARYBOS SPRENDIMAS (ES) 2015/765
   2015 m. gegužės 7 d.
   dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos bendrijos ir Danijos Vyriausybės bei Farerų salų vietos valdžios susitarimu, dėl to Susitarimo 3 protokolo dėl sąvokos „produktų kilmė“ apibrėžimo ir administracinio bendradarbiavimo metodų pakeitimo nauju protokolu, kuriame dėl kilmės taisyklių daroma nuoroda į Visos Europos ir Viduržemio jūros regiono valstybių preferencinių kilmės taisyklių regioninę konvenciją
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos bendrijos ir Danijos Vyriausybės bei Farerų salų vietos valdžios susitarimo (1) (toliau – Susitarimas) 3 protokolas yra susijęs su sąvokos „produktų kilmė“ apibrėžimu ir administracinio bendradarbiavimo metodais (toliau – 3 protokolas);

               (2)

               Visos Europos ir Viduržemio jūros regiono valstybių preferencinių kilmės taisyklių regioninėje konvencijoje (2) (toliau – Konvencija) išdėstytos nuostatos dėl prekių, kuriomis prekiaujama pagal atitinkamus Susitariančiųjų Šalių sudarytus susitarimus, kilmės;

               (3)

               Sąjunga ir Danijos Karalystė, atstovaujanti Farerų saloms, Konvenciją pasirašė 2011 m. birželio 15 d.;

               (4)

               Sąjunga ir Danijos Karalystė, atstovaujanti Farerų saloms, atitinkamai 2012 m. kovo 26 d. ir 2013 m. rugsėjo 9 d. deponavo savo priėmimo dokumentus Konvencijos depozitarui. Todėl, taikant Konvencijos 10 straipsnio 3 dalį, Konvencija Sąjungos ir Farerų salų atžvilgiu įsigaliojo atitinkamai 2012 m. gegužės 1 d. ir 2013 m. lapkričio 1 d.;

               (5)

               Konvencijos 6 straipsniu nustatyta, kad kiekviena Susitariančioji Šalis turi imtis tinkamų priemonių siekiant užtikrinti, kad Konvencija būtų taikoma veiksmingai. Šiuo tikslu Susitarimu įsteigtas Jungtinis komitetas turėtų priimti sprendimą 3 protokolą pakeisti nauju protokolu, kuriame dėl kilmės taisyklių daroma nuoroda į Konvenciją;

               (6)

               todėl Sąjungos pozicija Jungtiniame komitete turėtų būti grindžiama pridėtu sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjungos vardu turi būti laikomasi Jungtiniame komitete, įsteigtame Europos bendrijos ir Danijos Vyriausybės bei Farerų salų vietos valdžios susitarimu, dėl to Susitarimo 3 protokolo dėl sąvokos „produktų kilmė“ apibrėžimo ir administracinio bendradarbiavimo metodų pakeitimo nauju protokolu, kuriame dėl kilmės taisyklių daroma nuoroda į Visos Europos ir Viduržemio jūros regiono valstybių preferencinių kilmės taisyklių regioninę konvenciją, grindžiama prie šio sprendimo pridėtu Jungtinio komiteto sprendimo projektu.
   Techniniams Jungtinio komiteto sprendimo projekto pakeitimams Sąjungos atstovai Jungtiniame komitete gali pritarti be papildomo Tarybos sprendimo.
   2 straipsnis
   Jungtinio komiteto sprendimas skelbiamas Europos Sąjungos oficialiajame leidinyje.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. gegužės 7 d.

            Tarybos vardu

            Pirmininkas

         E. RINKĒVIČS

      (1)  OL L 53, 1997 2 22, p. 2.

      (2)  OL L 54, 2013 2 26, p. 4.

      PROJEKTAS
      ES, DANIJOS IR FARERŲ SALŲ JUNGTINIO KOMITETO SPRENDIMAS Nr. …
      … m. … … d.
      kuriuo pakeičiamas Europos bendrijos ir Danijos Vyriausybės bei Farerų salų vietos valdžios susitarimo 3 protokolas dėl sąvokos „produktų kilmė“ apibrėžimo ir administracinio bendradarbiavimo metodų
      ES, DANIJOS IR FARERŲ SALŲ JUNGTINIS KOMITETAS,
      atsižvelgdamas į Europos bendrijos ir Danijos Vyriausybės bei Farerų salų vietos valdžios susitarimą (1), ypač į jo 11 straipsnį,
      atsižvelgdamas į Europos bendrijos ir Danijos Vyriausybės bei Farerų salų vietos valdžios susitarimo 3 protokolą dėl sąvokos „produktų kilmė“ apibrėžimo ir administracinio bendradarbiavimo metodų,
      kadangi:

                  (1)

                  Europos bendrijos ir Danijos Vyriausybės bei Farerų salų vietos valdžios susitarimo (toliau – Susitarimas) 11 straipsnyje daroma nuoroda į Susitarimo 3 protokolą (toliau – 3 protokolas), kuriame išdėstytos kilmės taisyklės ir numatoma kilmės kumuliacija tarp Europos Sąjungos, Farerų salų ir kitų Visos Europos ir Viduržemio jūros regiono valstybių preferencinių kilmės taisyklių regioninės konvencijos (2) (toliau – Konvencija) Susitariančiųjų Šalių;

                  (2)

                  3 protokolo 39 straipsnyje nustatyta, kad Susitarimo 31 straipsnyje numatytas Jungtinis komitetas gali nuspręsti iš dalies pakeisti Protokolo nuostatas;

                  (3)

                  Konvencija siekiama pakeisti kilmės taisyklių protokolus, kurie šiuo metu galioja visos Europos ir Viduržemio jūros regiono šalyse, vienu teisės aktu;

                  (4)

                  Europos Sąjunga ir Danijos Karalystė, atstovaujanti Farerų saloms, Konvenciją pasirašė 2011 m. birželio 15 d.;

                  (5)

                  Europos Sąjunga ir Danijos Karalystė, atstovaujanti Farerų saloms, atitinkamai 2012 m. kovo 26 d. ir 2013 m. rugsėjo 9 d. deponavo savo priėmimo dokumentus Konvencijos depozitarui. Todėl, taikant Konvencijos 10 straipsnio 3 dalį, Konvencija Europos Sąjungos ir Farerų salų atžvilgiu įsigaliojo atitinkamai 2012 m. gegužės 1 d. ir 2013 m. lapkričio 1 d.;

                  (6)

                  todėl 3 protokolas turėtų būti pakeistas nauju protokolu, kuriame daroma nuoroda į Konvenciją,

            PRIĖMĖ ŠĮ SPRENDIMĄ:
      1 straipsnis
      Europos bendrijos ir Danijos Vyriausybės bei Farerų salų vietos valdžios susitarimo 3 protokolas dėl sąvokos „produktų kilmė“ apibrėžimo ir administracinio bendradarbiavimo metodų pakeičiamas šio sprendimo priede pateiktu tekstu.
      2 straipsnis
      Šis sprendimas įsigalioja jo priėmimo dieną.
      Jis taikomas nuo …

         Priimta

               Jungtinio komiteto vardu

               Pirmininkas

         (1)  OL L 53, 1997 2 22, p. 2.

         (2)  OL L 54, 2013 2 26, p. 4.

         PRIEDAS

            3 protokolas
            dėl sąvokos „produktų kilmė“ apibrėžimo ir administracinio bendradarbiavimo metodų
            1 straipsnis
            Taikytinos kilmės taisyklės
            1.   Įgyvendinant šį Susitarimą taikomas Visos Europos ir Viduržemio jūros regiono valstybių preferencinių kilmės taisyklių regioninės konvencijos (1) (toliau – Konvencija) I priedėlis ir atitinkamos II priedėlio nuostatos.
            2.   Visos Konvencijos I priedėlyje ir atitinkamose II priedėlio nuostatose daromos nuorodos į atitinkamą susitarimą reiškia nuorodas į šį Susitarimą.
            2 straipsnis
            Ginčų sprendimas
            1.   Jeigu dėl Konvencijos I priedėlio 32 straipsnyje numatytų tikrinimo procedūrų kyla ginčų, kurių negali išspręsti tikrinimą atlikti prašanti muitinė ir tą tikrinimą atlikti turinti muitinė, tie ginčai perduodami Jungtiniam komitetui.
            2.   Visais atvejais ginčai tarp importuotojo ir importuojančios šalies muitinės sprendžiami pagal tos šalies įstatymus.
            3 straipsnis
            Protokolo daliniai pakeitimai
            Jungtinis komitetas gali nuspręsti iš dalies pakeisti šio Protokolo nuostatas.
            4 straipsnis
            Pasitraukimas iš Konvencijos
            1.   Jeigu Europos Sąjunga arba Danijos Karalystė, atstovaujanti Farerų saloms, raštu praneša Konvencijos depozitarui apie ketinimą pasitraukti iš Konvencijos pagal jos 9 straipsnį, Europos Sąjunga ir Danijos Karalystė, atstovaujanti Farerų saloms, nedelsdamos pradeda derybas dėl kilmės taisyklių siekiant įgyvendinti šį Susitarimą.
            2.   Iki tol, kol įsigalios tokios naujos derybomis sutartos kilmės taisyklės, šiam Susitarimui toliau galioja pasitraukimo metu galiojančios Konvencijos I priedėlyje pateiktos kilmės taisyklės ir, jei taikoma, atitinkamos II priedėlio nuostatos. Tačiau nuo pasitraukimo momento laikoma, kad Konvencijos I priedėlyje pateiktomis kilmės taisyklėmis ir, jei taikoma, atitinkamomis II priedėlio nuostatomis leidžiama tik dvišalė kumuliacija tarp Europos Sąjungos ir Farerų salų.
            5 straipsnis
            Pereinamojo laikotarpio nuostatos. Kumuliacija
            Nepaisant Konvencijos I priedėlio 16 straipsnio 5 dalies ir 21 straipsnio 3 dalies, jei kumuliacija susijusi tik su ELPA valstybėmis, Farerų salomis, Europos Sąjunga, Turkija ir kitais Stabilizacijos ir asociacijos proceso dalyviais, kilmės įrodymas gali būti EUR.1 judėjimo sertifikatas arba kilmės deklaracija.

            (1)  OL L 54, 2013 2 26, p. 4.